Ar 2024. gada 13. februāra grozījumiem  
  6. pielikums

LĪGUMS 

Būvdarbu veikšana jaunas pirmsskolas izglītības iestādei Titurgā, Baložu pilsētā, Ķekavas novadā 
Ķekavā, 






Datums skatāms laika zīmogā
Ķekavas novada pašvaldība, NMR kods 90000048491, adrese: Gaismas iela 19 k-9-1, Ķekava, Ķekavas pagasts, Ķekavas novads, LV-2123, tās ________________________ personā, kas darbojas saskaņā ar nolikumu, (turpmāk – Pasūtītājs), no vienas puses, un 
____________, vienotās reģistrācijas Nr. ______________, juridiskā adrese: ___________, __________, _________, LV-_________, tās valdes locekļa _________________ personā, kas darbojas uz __________ pamata, (turpmāk – Izpildītājs),  no otras puses, 

Ja Izpildītājs balstās uz citu personu saimnieciskajām un finansiālajām iespējām, Izpildītājs un _________________ (persona, uz kuras saimnieciskajām un finansiālajām iespējām tas balstās - solidāri saistītais), apliecina, ka viņi ir solidāri atbildīgi par iepirkuma līguma izpildi (šādā gadījumā iepirkuma līgumu paraksta arī solidāri saistītais), 

visi kopā un katrs atsevišķi turpmāk tekstā saukti – Līdzēji vai Līdzējs,
pamatojoties uz iepirkuma “Būvdarbu veikšana jaunas pirmsskolas izglītības iestādei Titurgā, Baložu pilsētā, Ķekavas novadā” identifikācijas Nr. KNP 2023/85    (turpmāk – Iepirkums), rezultātiem, noslēdz šādu līgumu (turpmāk – Līgums): 

1. LĪGUMĀ LIETOTIE TERMINI

1.1. Tehniskā specifikācija – Pasūtītāja Iepirkuma ietvaros izvirzītais tehnisko, funkcionālo un citu saistīto prasību, būvprojekts un dokumentācijas kopums. 

1.2. Izpildītājs – Līguma izpildītājs, persona, ar kuru noslēgts Līgums. Izpildītājs ir atbildīgs par Būvdarbu veikšanu saskaņā ar Līguma noteikumiem.

1.3. Apakšuzņēmējs - pretendenta nolīgta persona vai savukārt tās nolīgta persona, kura veic būvdarbus vai sniedz pakalpojumus iepirkuma līguma izpildei.

1.4. Objekts – Baložu ielā 33, Baložos, Ķekavas novadā, tajā skaitā, esošās komunikācijas un citi elementi, kā arī cita struktūra un piegulošā teritorija, kas var būt nepieciešama Līgumā noteikto darbu veikšanai.

1.5. Būvobjekts - daļa no Objekta, kas nepieciešama būvdarbu veiksmīgai realizācijai.

1.6. Būvdarbi – Izpildītājam izpildei saskaņā ar Tehnisko specifikāciju nodotais būvdarbu apjoms Objektā. 

1.7. Līgumcena – Izpildītāja iepirkuma ietvaros piedāvātā līgumcena par Būvdarbu veikšanu kopā, neieskaitot PVN. 

1.8. Materiāli – jebkādi būvizstrādājumi, iekārtas, priekšmeti un citi materiāltehniskie resursi, kas tiek izmantoti Būvdarbu veikšanā vai kas ir plānoti Būvdarbu veikšanā.

1.9. Būvuzraugs - Pasūtītāja normatīvajos aktos noteiktajā kārtībā pieaicināts speciālists (fiziska vai juridiska persona), kurš ir kompetents veikt būvuzraudzību un realizē Būvdarbu būvuzraudzību saskaņā ar spēkā esošo normatīvo aktu noteikumiem.

1.10. Būvatļauja vai atzīme par būvniecības posma akceptu - normatīvajos aktos noteiktajā kārtībā kompetentas iestādes izdota atļauja un/vai skaņojums, pamatojoties uz kuru iespējams tiesiski uzsākt un veikt būvdarbus saskaņā ar Būvprojektu.

1.11. Projekta dokumentācija – Būvprojekta un citas ar to saistītās dokumentācijas kopums.

1.12. Izmaiņas - Pasūtītāja pieprasītas izmaiņas Darbos (tostarp Projekta dokumentācijā vai Būvdarbos un to rezultātā) atbilstoši Līguma 9.5. punkta noteikumiem.

1.13. Darbu izpildes grafiks - Izpildītāja aizpildīts laika grafiks, kurā atspoguļota detalizēta Būvdarbu izpildes gaita posmos un izpildes termiņi. Izpildes grafiks Izpildītājam ir saistošs.  

1.14. Autoruzraudzība - kontrole, ko atbilstoši normatīvajiem aktiem Būvprojekta izstrādātājs veic līdz Būvobjekta nodošanai ekspluatācijā, lai nodrošinātu būves realizāciju atbilstoši Būvprojektam. 

1.15. Autoruzraugs - būvkomersants vai būvspeciālists, kas atbilstoši normatīvajiem aktiem veic Būvprojekta autoruzraudzību.

1.16. Garantijas periods - Līguma 14.1. punktā norādītais laika posms.

1.17. Garantijas laika nodrošinājums - Izpildītāja garantijas saistību izpildes nodrošinājums, atbilstoši  Līguma 14.3. punktam.

1.18. Līguma izpildes nodrošinājums - Izpildītāja Līgumā noteikto saistību izpildes nodrošinājums, atbilstoši Līguma 13. nodaļas noteikumiem.

1.19. Līguma stāšanās spēkā -  Līgums stājas spēkā, pēc tam, kad to ir parakstījuši Līdzēji un ir iesniegts Līguma 13. nodaļas prasībām atbilstošs Līguma izpildes nodrošinājums.

2. LĪGUMA PRIEKŠMETS

2.1. Izpildītājs apņemas veikt Būvdarbus saskaņā ar Līgumu, tā pielikumiem un normatīvajiem aktiem, ievērojot, ka: 

2.1.1. Tehniskajā specifikācijā ir sniegta vispārēja informācija par Būvdarbu būtību, aprakstu, uzdevumu, pasūtot Būvdarbus;

2.1.2. Izpildītājs kā kvalificēts, prasmīgs un pieredzējis lietpratējs ir pilnvērtīgi izplānojis un aprēķinājis Iepirkumā iesniegto un Līgumā attiecīgi atspoguļoto piedāvājumu kā izpildāmu un uzņemas atbildību par to; 

2.1.3. Izpildītājs Būvdarbu ietvaros veic arī citus darbus, piegādes u.tml., kas nav tieši norādīti Līgumā vai pielikumos, bet izriet no Būvdarbu jēgas un būtības, un ir saprātīgi un pamatoti nepieciešami Būvdarbu pienācīgai izpildei, to mērķa sasniegšanai un realizācijai. Šajā punktā minētās aktivitātes Izpildītājam jānodrošina bez papildus finansējuma pieprasīšanas;
3. PASŪTĪTĀJA PIENĀKUMI UN TIESĪBAS

3.1. Neierobežojot citas Līgumā paredzētās Pasūtītāja saistības, Pasūtītājam ir šādi pienākumi:

3.1.1. Veikt Būvdarbu pasūtījumu Izpildītājam: 

3.1.1.1. jaunbūves būvniecības darbi;

3.1.2. sniegt Izpildītājam visu nepieciešamo informāciju, pilnvarojumus vai dokumentus, kas ir Pasūtītāja rīcībā, būvatļaujas un citu Latvijas Republikas normatīvajos aktos noteikto atļauju, saskaņojumu un apstiprinājumu saņemšanai no kompetentām valsts un pašvaldību iestādēm, ko nepieciešams saņemt Būvdarbu izpildei un Būvprojekta realizēšanai un nodošanai Pasūtītājam, saskaņā ar Līgumu;

3.1.3. nodot Izpildītājam Būvdarbu izpildes vietu Līgumā noteiktajā termiņā un kārtībā un nepamatoti nelikt šķēršļus Izpildītāja iespējai piekļūt Būvdarbu izpildes vietai.

3.2. Neierobežojot citas Līgumā paredzētās Pasūtītāja saistības, Pasūtītājam ir šādas tiesības:

3.2.1. sniegt Izpildītājam norādījumus un instrukcijas, kas ir saistošas Izpildītājam un Pasūtītāja ieskatā nepieciešamas Līguma pienācīgai izpildei;

3.2.2. jebkurā brīdī pārbaudīt Izpildītāja darbības Būvdarbu izpildē un Būvprojekta realizācijā, pieprasīt un saņemt jebkādu informāciju saistībā ar Būvdarbu izpildi, tai skaitā pēc Pasūtītāja ieskatiem šādu pārbaužu veikšanai pieaicinot trešās personas;
4. IZPILDĪTĀJA  APLIECINĀJUMI, PIENĀKUMI UN TIESĪBAS

4.1. Neierobežojot citas Līgumā paredzētās Izpildītāja saistības, Izpildītājam ir šādi pienākumi:

4.1.1. savlaicīgi un labā kvalitātē veikt visus Būvdarbus, ietverot, bet neaprobežojoties ar Būvdarbiem, Materiālu piegādi, nepieciešamā aprīkojuma un darba rīku nodrošināšanu, pietiekama un kvalificēta darbaspēka nodrošināšanu, transporta nodrošināšanu, visas nepieciešamās dokumentācijas sagatavošanu, veikt kadastrālo uzmērīšanu, saskaņošanu un iesniegšanu, visām nepieciešamajām pārbaudēm, trūkumu novēršanu, visu darba drošības un darba aizsardzības prasību izpildes nodrošināšanu, uzraudzības veikšanu arī Būvdarbu izpildes vietā; (Ar 2024. gada 13. februāra grozījumiem) 
4.1.2. ievērot un izpildīt visus spēkā esošo normatīvo aktu noteikumus, Līguma noteikumus, Tehnisko specifikāciju, Projekta dokumentāciju;
4.1.3. ievērot un izpildīt būvuzrauga(/-u) norādījumus, atbildīgo institūciju prasības un norādījumus, kā arī Pasūtītāja norādījumus, ja tādi tiek doti, un tie nav pretrunā ar Latvijas Republikas normatīvajos aktos ietvertajām imperatīvajām normām;

4.1.4. veikt Būvdarbus atbilstoši vispārpieņemtai labai un kvalitatīvai nozares praksei, pielietot tāda līmeņa profesionālās prasmes un iemaņas, uzmanību un rūpību, kas būtu pamatoti sagaidāms no kvalificēta, prasmīga un pieredzējuša uzņēmēja, un pielietot tādas metodes, risinājumus un standartus, kas ir starptautiski vispārpieņemti, nolūkā nodrošināt drošu, efektīvu, kvalitatīvu un Pasūtītājam ekonomiski izdevīgu Būvdarbu realizāciju. Izpildītājs uzņemas pilnu atbildību par visu Būvdarbu izpildes gaitā izmantoto metožu un veikto darbību un to rezultāta atbilstību, stabilitāti un drošību;

4.1.5. savlaicīgi saņemt no atbildīgajām valsts un pašvaldības iestādēm un trešajām personām visus Būvdarbu pienācīgai izpildei nepieciešamos norādījumus, noteikumus, atļaujas, ieskaitot būvatļauju, saskaņojumus, piekrišanas, apstiprinājumus, atļaujas, licences u.tml.;

4.1.6. par saviem līdzekļiem nodrošināt Būvdarbu izpildes vietā visus nepieciešamos materiālus, aprīkojumu un resursus (gan pastāvīgus, gan pagaidu un patērējama rakstura), cita starpā ietverot, bet neaprobežojoties ar ūdeni, elektroenerģiju, degvielu u.c., kas nepieciešams Būvdarbu pienācīgai izpildei un nodrošina Būvdarbu nepārtrauktību un izpildi Līgumā un tā pielikumos noteikto termiņu ietvaros, kā arī uz sava rēķina nodrošināt visu nepieciešamo pakalpojumu saņemšanu saistībā ar Būvdarbu izpildes vietu un Būvdarbu veikšanu (tai skaitā, bet ne tikai, atkritumu apsaimniekošanu, apsardzi u.c.); uz sava rēķina un izpildot visas normatīvo aktu un kompetentu personu prasības ņemot vērā Būvdarbu raksturu, apjomu, organizāciju un to izpildē izmantojamo tehniku (tostarp iespējamos lielgabarīta/ liela svara transportlīdzekļus u.tml.); uz sava rēķina uzstādīt nepieciešamās pagaidu būves un konstrukcijas (nojumes, glabātuves, biroja telpas, sanitārās telpas, tualetes u.tml.), veikt to uzkopšanu; 

4.1.7. veikt visus nepieciešamos drošības un piesardzības pasākumus, lai nodrošinātu, ka Būvdarbu izpildes ietvaros un saistībā ar tiem netiek nodarīts jebkāds kaitējums Pasūtītāja valdījumā esošajam nekustamajam īpašumam, apakšzemes un virszemes komunikācijām, segumiem, objektiem vai aprīkojumam Būvobjektā un ārpus tā, neatkarīgi no tā, kam šādas komunikācijas un objekti pieder; 

4.1.8. uzturēt tīrību un kārtību Būvobjektā, novākt un izvest no Būvobjekta būvgružus, kā arī jebkādas konstrukcijas, ieskaitot nojumes, glabātuves u.tml., tiklīdz tās vairs nav nepieciešamas Būvdarbu izpildei, bet jebkurā gadījumā pirms Galīgā pieņemšanas - nodošanas akta parakstīšanas;

4.1.9. nekavējoties un par saviem līdzekļiem novērst un izlabot jebkādus Būvdarbu vai to izpildes rezultāta trūkumus;

4.1.10. veikt Būvdarbu izpildei nepieciešamās darbības, nepārkāpjot sabiedriskās kārtības prasības un neaizskart trešo personu tiesības pilnvērtīgi lietot publiskos un privātos ceļus un ielas, gājēju celiņus, kā arī trešajām personām piederošo mantu. Būvdarbu izpildē nepieļaut nesamērīgas vai normatīvo aktu prasības pārkāpjošas emisijas, troksni, putekļus, vibrāciju un citu traucējumu trešajām personām vai sabiedriskajai kārtībai, kā arī pilnībā atlīdzināt Pasūtītājam zaudējumus (cita starpā kompensējot arī piemērotās soda sankcijas un trešo personu prasījumus), kas radušies sakarā ar Līguma 4.1.2. punkta pārkāpumu;

4.1.11.  visu Būvdarbu izpildes laiku līdz Līgumā minēto Būvdarbu pabeigšanai, ja vien nevienojas ar Pasūtītāju savādāk, nodrošināt Būvdarbu izpildes procesa un Būvobjekta pienācīgu uzraudzību un drošību 24 (divdesmit četras) stundas diennaktī, ievērojot normatīvo aktu un Līguma noteikumus.

4.2. IZPILDĪTĀJA VISPĀRĒJS APLIECINĀJUMS

Izpildītājs apliecina, ka ir pilnībā iepazinies ar Tehnisko specifikāciju un izvērtējis visus apstākļus, kas attiecas uz paredzētajiem Būvdarbiem, tostarp, citu personu iepriekš veiktos darbus, ja tādi veikti, kas jebkādā veidā var ietekmēt Būvdarbu izpildi, un kopumā apliecina, ka ir saņēmis un izvērtējis visu Izpildītājam nepieciešamo informāciju attiecībā uz Būvdarbu izpildi Pasūtītājam nepieciešamajā apjomā.  

4.3. MATERIĀLI

4.3.1. Izpildītāja pienākums ir nodrošināt visu Būvdarbu pienācīgai izpildei nepieciešamo Materiālu pienācīgu un savlaicīgu piegādi. 

4.3.2. Jebkādiem Materiāliem jābūt jauniem un nelietotiem, atbilstošiem spēkā esošo normatīvo aktu prasībām, standartiem, Līguma un Projekta dokumentācijas prasībām, augstā kvalitātē.

4.3.3. Pasūtītājam ir tiesības personīgi vai pieaicinot trešās personas, pārbaudīt jebkurus Materiālus. Izpildītāja pienākums ir saprātīgu laiku pirms iebūvēto Materiālu nosegšanas paziņot Pasūtītājam par šādu nosegšanu un dot iespēju pieprasīt un veikt augšminētās pārbaudes. Tāpat Izpildītāja pienākums ir nodrošināt šādu pārbaužu veikšanai nepieciešamo aprīkojumu, instrumentus, darbaspēku, palīdzību, informāciju un dokumentus u.tml. Ja šādu pārbaužu rezultātā tiek konstatēta jebkādu Materiālu neatbilstība Līguma un/vai normatīvo aktu prasībām, un/vai Projekta dokumentācijai, Pasūtītājs par to rakstveidā paziņo Izpildītājam un Izpildītāja pienākums ir nekavējoties aizstāt šādus Materiālus ar atbilstošiem. Lai izvairītos no domstarpībām, Līdzēji ar šo apstiprina, ka Līguma šajā punktā paredzētā Materiālu aizvietošana nevar būt pamats Būvdarbu izpildes termiņu izmaiņām un/vai Atlīdzības apmēra izmaiņām, un Līguma šajā punktā noteiktajā kārtībā veiktās Pasūtītāja pārbaudes neatbrīvo Izpildītāju no atbildības par Materiālu kvalitāti.

4.3.4. Izpildītāja pienākums ir iesniegt Pasūtītājam Materiālu izcelsmes un atbilstības sertifikātus, kā arī citus Pasūtītāja pamatoti pieprasītos dokumentus.

4.3.5. Pēc Pasūtītāja pieprasījuma Izpildītāja pienākums ir iesniegt Pasūtītājam Materiālu paraugus un par Izpildītāja līdzekļiem veikt Materiālu kvalitātes pārbaudi un iesniegt ekspertu atzinumus Pasūtītājam.

4.3.6. Jebkuriem Materiāliem, kad tie ievesti Būvdarbu izpildes vietā, Izpildītājs nav tiesīgs veikt šo Materiālu demontāžu un/vai izvešanu bez Pasūtītāja rakstveida piekrišanas. Izpildītāja pienākums ir nodrošināt, ka Izpildītāja savstarpējie līgumi ar trešajām personām paredz atbilstošus noteikumus, kas ļauj pienācīgi izpildīt Līguma punkta prasības. Izpildītājam nav tiesību attiecībā uz Būvdarbu izpildes vietā ievestajiem Materiāliem izmantot aizturējuma tiesību vai kā citādi tos izmantot Izpildītāja iespējamo prasījumu nodrošināšanai. Līdzēji apstiprina, ka Pasūtītājam ir pilnīgas īpašuma tiesības uz Būvdarbu izpildes vietā ievestajiem Materiāliem, neatkarīgi no tā, vai tie iebūvēti, kā arī uz jebkādiem Būvdarbu izpildes rezultātiem, tostarp ēkām un būvēm, ar šo rezultātu rašanās brīdi, neatkarīgi no samaksas par tiem. Atbildību par materiālu uzglabāšanu un apsardzi saglabā Izpildītājs līdz Galīgo darbu pieņemšanai - nodošanai Pasūtītājam.

4.3.7. Izpildītāja pienākums ir nodrošināt, ka Materiāli nesatur tādas vielas, kas ir kaitīgas veselībai un/vai videi un/vai vispārpieņemtas labas būvdarbu prakses ietvaros Eiropas Savienībā netiek izmantotas būvdarbos.

4.4. DARBASPĒKS 

4.4.1. Būvdarbu izpildē Izpildītājam jānodarbina personāls, kas ir kvalificēts atbilstoši spēkā esošo normatīvo aktu prasībām (tostarp ir spēkā esošie sertifikāti un tamlīdzīgi apliecinājumi, ja attiecīgo Būvdarbu veikšanai tādi nepieciešami).

4.4.2. Līguma izpildē iesaistītā personāla un apakšuzņēmēju nomaiņa un jauna personāla un apakšuzņēmēju piesaiste notiek saskaņā ar Publisko iepirkumu likuma 62. pantā noteikto kārtību.

4.4.2.1. Izpildītājs nav tiesīgs bez saskaņošanas ar Pasūtītāju veikt iepirkuma procedūras piedāvājumā norādītā personāla un apakšuzņēmēju nomaiņu un iesaistīt papildu apakšuzņēmējus iepirkuma līguma izpildē. Pasūtītājs var prasīt personāla un apakšuzņēmēja viedokli par nomaiņas iemesliem. 

4.4.2.2. Piedāvājumā norādītā personāla nomaiņa pieļaujama tikai Līgumā norādītajā kārtībā un gadījumos. Pasūtītājs nepiekrīt piedāvājumā norādītā personāla nomaiņai Līgumā norādītajos gadījumos un gadījumos, kad piedāvātais personāls neatbilst iepirkuma procedūras dokumentos personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu.

4.4.2.3. Pasūtītājs nepiekrīt piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:

4.4.2.3.1. piedāvātais apakšuzņēmējs neatbilst iepirkuma procedūras dokumentos apakšuzņēmējiem izvirzītajām prasībām;

4.4.2.3.2. tiek nomainīts apakšuzņēmējs, uz kura iespējām iepirkuma procedūrā izraudzītais pretendents balstījies, lai apliecinātu savas kvalifikācijas atbilstību paziņojumā par līgumu un iepirkuma procedūras dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu iepirkuma procedūrā izraudzītais pretendents atsaucies, apliecinot savu atbilstību iepirkuma procedūrā noteiktajām prasībām. Apakšuzņēmēja nomaiņas izvērtējumā tiek piemērotas Publisko iepirkumu likuma 62. panta prasības;

4.4.2.3.3. piedāvātais apakšuzņēmējs, kura veicamo būvdarbu vai sniedzamo pakalpojumu vērtība ir vismaz 10 000 euro. Apakšuzņēmēja nomaiņas izvērtējumā tiek piemērotas Publisko iepirkumu likuma 62. panta prasības;
4.4.2.3.4. apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.

4.4.2.4. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.

4.4.2.5. Pārbaudot jaunā apakšuzņēmēja atbilstību, Pasūtītājs piemēro Publisko iepirkumu likuma 62. panta noteikumus. 

4.4.2.6. Pasūtītājs pieņem lēmumu atļaut vai atteikt Izpildītāja personāla vai apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Līguma 4.4. punkta noteikumiem.

4.4.3. Izpildītājs apņemas maksāt tā nodarbinātajām personām darba samaksu/ atlīdzību, kas nav zemāka par normatīvajos aktos noteikto minimālo līmeni un nodrošināt darba apstākļus saskaņā ar spēkā esošajiem normatīvajiem aktiem. 

4.4.4. Pasūtītājs ir tiesīgs nekavējoties pieprasīt, iesniedzot rakstveida pretenziju, lai Izpildītājs pārtrauc un neturpina Būvdarbu izpildē iesaistīt personas, kuras:

4.4.4.1. pieļauj normatīvajos aktos noteikto prasību, Līguma un/vai Būvdarbu izpildes vietā noteiktās kārtības pārkāpumus vai rīkojas ar nepietiekamu rūpību;

4.4.4.2. izpilda savus pienākumus neprofesionāli, nolaidīgi vai nevērīgi, vai tām nav pienācīgas kvalifikācijas, iemaņu vai pieredzes Būvdarbu izpildei;

4.4.4.3. pieļāvušas rīcību, kas var apdraudēt darba drošību, veselības aizsardzību vai vides aizsardzību;

4.4.4.4. kompetentas valsts vai pašvaldību iestādes vai amatpersonas pieprasījušas nenodarbināt Būvdarbu izpildē. Šāda Pasūtītāja pieprasījuma gadījumā Izpildītāja pienākums ir nekavējoties pārtraukt attiecīgās personas nodarbināšanu Būvdarbu izpildē un aizstāt to ar citu atbilstošu personu.

4.4.5. Izpildītāja pienākums ir nodrošināt savlaicīgu darbaspēka ierašanos Būvdarbu izpildes vietā nepieciešamajā skaitā, ievērojot Būvdarbu izpildei noteiktos termiņus. 

4.4.6. Izpildītāja pienākums ir neielaist Būvdarbu izpildes vietā un nepielaist pie Būvdarbu veikšanas personas, kuras ir jebkādu apreibinošu vielu ietekmē vai tādā veselības stāvoklī vai noguruma pakāpē, kas var apdraudēt pienācīgu Būvdarbu izpildi un/vai darba drošības un aizsardzības prasību pienācīgu izpildi, un/vai citu personu drošību un veselību.

4.4.7. Izpildītāja pienākums ir nodrošināt darba tiesiskās attiecības, darba drošību un aizsardzību regulējošo normatīvo aktu prasību pilnīgu ievērošanu un izpildi Būvdarbu izpildes vietā, nekavējoties novērst jebkādu iespējamo apdraudējuma risku Būvdarbu izpildes vietā, tai skaitā, bet ne tikai, veikt visu nepieciešamo dokumentu sagatavošanu un apstiprināšanu, nodarbināto personu un citu personu, kurām ir tiesības atrasties Būvdarbu izpildes vietā, iepazīstināšanu ar minētajām prasībām, instruktāžas un apmācības, individuālo un kolektīvo aizsardzības līdzekļu pieejamību un lietošanu, atbilstošu zīmju un norāžu uzstādīšanu, darba samaksas un citu nodarbinātajām personām maksājamo naudas summu pienācīgu izmaksu, kā arī visu normatīvajos aktos paredzēto obligāto piemaksu izmaksu darbiniekiem un darbiniekiem radušos izdevumu un zaudējumu atlīdzināšanu, pienācīgu nodokļu un valsts obligātās sociālās apdrošināšanas iemaksu veikšanu.

4.4.8. Darba drošība un veselības aizsardzība:

4.4.8.1. Izpildītājs Būvdarbu izpildes vietā norīko darba aizsardzības koordinatoru, kas atbild par drošības un nelaimes gadījumu novēršanas prasību ievērošanu. Izpildītājs nodrošina, ka darba aizsardzības koordinatoram ir atbilstoša kvalifikācija šo pienākumu veikšanai, kā arī tiesības izdot rīkojumus un veikt preventīvas darbības, lai novērstu nelaimes gadījumus. Izpildītājs visā Būvdarbu izpildes laikā nodrošina darba aizsardzības koordinatoru ar visu nepieciešamo, lai darba aizsardzības koordinators varētu pildīt savus pienākumus un īstenot darba drošības un nelaimes gadījumu novēršanas prasības;

4.4.8.2. Izpildītājs ievēro spēkā esošo normatīvo aktu prasības un pakļaujas kompetento iestāžu rīkojumiem saistībā ar veselības aizsardzību un darba drošību;

4.4.8.3. Izpildītājs nekavējoties iesniedz Pasūtītājam detalizētu informāciju par jebkuru nelaimes gadījumu, kas saistīts ar veselības aizsardzības un/vai darba drošības jautājumiem, kā arī jebkādām trešo personu izvirzītām pretenzijām saistībā ar veselības aizsardzības un/vai darba drošības jautājumiem. Izpildītājs saglabā informāciju un sniedz Pasūtītājam atskaites par veselības aizsardzību un darba drošību, kā arī jebkādu kaitējumu personu veselībai un/vai dzīvībai, kā arī mantas bojājumiem. Normatīvajos aktos noteiktajos gadījumos un kārtībā Izpildītājs veic nekavējošu Valsts darba inspekcijas un citu kompetentu iestāžu informēšanu par nelaimes gadījumiem un veic visas nepieciešamās izmeklēšanas. 
4.5. Datu aizsardzības regulējums.

4.5.1. Līguma ietvaros Pasūtītājs kā pārzinis  Eiropas Parlamenta un Padomes regulas Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk – Vispārīgā datu aizsardzības regula) izpratnē uztic Izpildītājam kā personas datu apstrādātājam fizisko personu datu (turpmāk – personas dati) apstrādi, kas nepieciešama no Līguma izrietošo saistību pienācīgai izpildei un saistīta ar Būvdarbu izpildi (turpmāk – personas datu apstrādes mērķis).
4.5.2. Izpildītājam ir tiesības izmantot saņemtos personas datus tikai personas datu apstrādes mērķa sasniegšanai tam nepieciešamā apjomā un personas datu pareizības pārbaudei, kā arī datu atjaunošanai un/vai labošanai, ja konstatēta personas datu neatbilstība.
4.5.3. Izpildītājam nav tiesību pārveidot personas datus, ja vien šādu uzdevumu nav devis Pasūtītājs vai tā pilnvarota persona. Ikvienai šādai personas datu pārveidei ir jābūt Izpildītāja fiksētai, norādot pārveides pamatojumu.
4.5.4. Izpildītājs nedrīkst saņemto informāciju patvaļīgi pārveidot, publicēt, piedalīties tās nodošanā vai pārdošanā un reproducēt kopumā vai daļēji. Izpildītājam aizliegts iegūtos personas datus izmantot privātiem, komerciāliem un reklāmas nolūkiem.
4.5.5. Izpildītājam ir šādi pienākumi:
4.5.5.1. nodrošināt tehniskās un organizatoriskās prasības fizisko personu datu apstrādē atbilstoši Vispārīgā datu aizsardzības regulas prasībām;
4.5.5.2. apstrādāt, tajā skaitā izmantot un kārtot personas datus, tikai atbilstoši Līgumā noteiktajam personas datu apstrādes mērķim un personas datu aizsardzības jomu reglamentējošo normatīvo aktu prasībām;
4.5.5.3. nodrošināt, ka Izpildītāja darbinieki, kuri ir iesaistīti personas datu apstrādē, ir iepazīstināti ar Pasūtītāja un Līguma prasībām personas datu apstrādē un ir apņēmušies ievērot normatīvo aktu prasības personas datu aizsardzības jomā, pildot amata pienākumus un arī pēc darba tiesisko attiecību izbeigšanas;
4.5.5.4. nodrošināt, ka personas, kuras ir pilnvarotas apstrādāt personas datus, ir apņēmušās rakstiski ievērot konfidencialitāti vai tām ir noteikts attiecīgs pienākums ievērot konfidencialitāti;
4.5.5.5. rakstiski informēt  un saņemt rakstisku atļauju no Pasūtītāja par cita personas datu apstrādātāja piesaistīšanu vai aizstāšanu;
4.5.5.6. ja Izpildītājs personas datu apstrādē Līgumā noteiktajā kārtībā piesaista citu apakšuzņēmēju (datu apstrādātāju) konkrētu personas datu apstrādes darbību veikšanai Pasūtītāja vārdā, apakšuzņēmējam tiek noteikti tie paši personas datu aizsardzības pienākumi, kas noteikti Līgumā Izpildītājam, jo īpaši garantējot, ka tiks īstenoti tehniskie un organizatoriskie pasākumi tādā veidā, lai personas datu apstrādē tiktu ievērotas normatīvajos aktos noteiktās prasības. Ja Izpildītāja piesaistītais apakšuzņēmējs nepilda savus personas datu aizsardzības pienākumus, Izpildītājs paliek pilnībā atbildīgs Pasūtītājam par šā apakšuzņēmēja pienākumu izpildi;
4.5.5.7. darīt pieejamu visu informāciju, kas nepieciešama, lai apliecinātu, ka tiek pildītas normatīvajos aktos paredzētās prasības, un lai ļautu Pasūtītājam veikt revīzijas un pārbaudes par veiktajām personas datu apstrādēm;
4.5.5.8. nodrošināt, lai personas datiem un to aizsardzībā izmantojamiem tehniskiem resursiem piekļūtu tikai tam pilnvaroti Izpildītāja darbinieki;
4.5.5.9. izsniegt personas datus trešajām personām tikai normatīvajos aktos noteiktajos gadījumos, iepriekš identificējot informācijas pieprasītāju un izvērtējot informācijas pieprasījuma tiesisko pamatu, izsniegšanu saskaņojot ar Pasūtītāju;
4.5.5.10. neuzglabāt iegūtos personas datus ilgāk, kā tas nepieciešams Līgumā noteiktajam mērķim;
4.5.5.11. nekavējoties (ne vēlāk kā 2 (divu) stundu laikā) tiklīdz Izpildītājam kļuvis zināms personas datu aizsardzības pārkāpums, bez nepamatotas kavēšanās ziņot par to Pasūtītājam, ziņojumā iekļaujot šādu informāciju:
4.5.5.11.1. datumu un laiku, kad noticis (konstatēts) pārkāpums;
4.5.5.11.2. pārkāpuma aprakstu, tostarp, ja iespējams, attiecīgo personas datu subjektu kategorijas un aptuveno skaitu un attiecīgo personas datu ierakstu kategorijas un aptuveno skaitu, iespējamās sekas;
4.5.5.11.3. pasākumus, kas veikti pārkāpuma pārvaldīšanai (identificēšanai, novērtēšanai, samazināšanai, kontrolēšanai);
4.5.5.11.4. atbildīgās personas kontaktinformācija, kurai ziņots par pārkāpumu;
4.5.5.12. Līguma 4.5.5.11. punktā noteiktajā gadījumā saglabāt pierādījumus;
4.5.5.13. pēc Pasūtītāja pieprasījuma sniegt nepieciešamo informāciju un palīdzību ar atbilstošiem tehniskiem un organizatoriskiem pasākumiem, lai Pasūtītājs varētu izpildīt savu pienākumu, atbildot uz personas datu subjektu pieprasījumiem un personas datu subjekta tiesību īstenošanu.
4.5.6. Puses vienojas, ka, izbeidzot Darbus, Izpildītājs, ja vien ārējos normatīvajos aktos nav noteikta cita kārtība:
4.5.6.1. nodod atpakaļ Pasūtītājam visus saņemtos personas datus par pakalpojuma saņēmējiem un to kopijas vai iznīcina visus personas datus;
4.5.6.2. 5 (piecu) darba dienu laikā pēc Līguma saistību pilnīgas izpildes izdzēš visus personas datus;
4.5.6.3. rakstiski apliecina Pasūtītājam, ka Līguma 4.5.6.1. un 4.5.6.2. punktā noteiktie pienākumi ir izpildīti.
4.6. (Dzēsts ar 2024. gada 13. februāra grozījumiem)
5. IEPIRKUMA PIEDĀVĀJUMĀ NORĀDĪTO PERSONU GRUPU AIZSARDZĪBA
5.1. Izpildītājam visa Līguma darbības laikā ir jānodrošina Iepirkuma piedāvājumā norādīto personu grupu pārstāvju skaita faktiskā atbilstība Iepirkuma piedāvājumā norādītajam skaitam (ja tādi iepirkumā ir tikuši norādīti un vērtēti ar vērtēšanas punktiem)

5.2. Ja kāds no personu grupu pārstāvjiem izbeidz vai ar viņu tiek izbeigtas darba tiesiskās attiecības, Izpildītājam vienas kalendāras nedēļas laikā ir jānodrošina personu grupu pārstāvja aizvietošana ar citu personu grupu pārstāvi. Lai pierādītu jaunpiesiastītās personas atbilstību, Izpildītājam jāiesniedz dokumenti, kas apliecina, ka persona ir piederīga kādai no grupām – persona ar invaliditāti, ģimenes pārstāvis, kurā aug bērns invalīds, Ukrainas bēglis. Pasūtītājs veic personas saskaņojumu analoģiski Līguma 4.4.2. punktam.
5.3. Izpildītājam katru mēnesi, līdz ar Līguma 11.2.1. punktā minētajiem ikmēneša darbu izpildes aktiem, ir jāiesniedz darba algas izmaksas lapas, izdruka no valsts ieņēmumu reģistra par reģistrētajiem darbiniekiem, kā arī citi dokumenti, kas pierāda norādīto personu nodarbinātību.

5.3.1. Ja Izpildītājs neiesniedz Līguma 5.3. punktā minētos dokumentus, vai arī tie nesatur informāciju par personām, kuras pieder pie Personu grupas, tad Pasūtītājs neveic Līguma 11.2.1. punktā minētā akta saskaņošanu un apmaksa netiek veikta līdz Izpildītājs izpilda Līguma 5.3. noteiktās saistības.

5.4. Ja Izpildītājs nevar nodrošināt vienādu personu grupu pārstāvju faktisko skaitu ar savā Iepirkuma piedāvājumā norādīto skaitu, Pasūtītājam ir tiesības vienpersoniski izbeigt Līgumu un piedzīt no Izpildītāja gan tiešos, gan netiešos zaudējumus, kas Pasūtītājam rodas vai var rasties.
6. BŪVOBJEKTA NODOŠANA IZPILDĪTĀJAM
6.1. Pasūtītājs nodod Izpildītāja rīcībā Būvobjektu Līguma izpildei, kad iestājušies šādi nosacījumi:

6.1.1. Līdzēji ir noslēguši Līgumu un tas ir spēkā esošs;

6.1.2. Izpildītājs iesniedzis Pasūtītājam Līguma izpildes nodrošinājumu, atbilstoši Līguma 13.1. punktam;

6.1.3. Izpildītājs, atbilstoši Līguma 15.1. punktam, ir iesniedzis Pasūtītājam apdrošināšanas polises un apdrošināšanas prēmiju samaksu apliecinošus dokumentus;

6.2. Par Būvobjekta nodošanu Izpildītāja rīcībā Līdzēji sastāda un paraksta aktu par Būvobjekta nodošanu. Lai izvairītos no vēlākām domstarpībām, Līdzēji ar šo apliecina, ka Būvobjekta nodošanas brīdis Izpildītājam nekādā veidā neietekmē Būvdarbu izpildes grafikā noteiktos termiņus Būvdarbu izpildei un Izpildītājs nav tiesīgs prasīt šādu termiņu pagarinājumu, izņemot gadījumu, ja Pasūtītājs prettiesiski izvairās nodot Būvobjektu Izpildītājam atbilstoši Līguma noteikumiem. 

6.3. Ar brīdi, kad Būvobjekts nodots Izpildītājam, līdz Būvdarbu nodošanai Pasūtītājam atbilstoši Līguma 10. daļā noteiktajam, Izpildītājs uzņemas risku un ir pilnībā atbildīgs par norisēm un procesiem Būvobjektā, jebkādiem nelaimes gadījumiem un normatīvo aktu pārkāpumiem, kārtību Būvobjektā u.tml., kā arī jebkādiem riskiem, tostarp Būvdarbu vai to daļas rezultāta bojāeju vai bojāšanos.

6.4. Gadījumā, ja Izpildītājs nepilda Līguma nosacījumus, Pasūtītājs ir tiesīgs vienpusēji sastādīt aktu par Būvobjekta pārņemšanu savā kontrolē. Pēc šāda akta saņemšanas Izpildītājam 3 (trīs) darba dienu laikā ir jāatbrīvo Būvobjekts no savām un sava iesaistītā personāla personiskajām mantām, jānodod visas atslēgas un citas pienākošās lietas. Jānodrošina, ka Izpildītāja iesaistītie darbinieki pamet Būvobjekta teritoriju. Gadījumā, ja minētajā termiņā Izpildītājs nav atbrīvojis Būvobjektu vispār, Pasūtītājs ir tiesīgs pārņemt Būvobjektu uzskatot, ka visas mantas un citas vērtības ir pamestas un var ar tām rīkoties bez jebkādiem nosacījumiem vai atlīdzības maksas Izpildītājam. Gadījumā, ja atstātās lietas Pasūtītājs uzskata par nederīgām, Pasūtītājs var utilizēt atstātās lietas, par ko piestāda rēķinu Izpildītājam, Izpildītājam ir pienākums to nekavējoties apmaksāt. Nevienai Izpildītāja piesaistītai personai pēc šī termiņa nav tiesību atrasties Būvobjektā.

7. LĪDZĒJU PIENĀKUMI UN TIESĪBAS BŪVDARBU LAIKĀ 

7.1. Izpildītāja pienākumi:

7.1.1. ar pienācīgu rūpību pārbaudīt Pasūtītāja prasības un kvalitatīvi izpildīt Būvdarbus ar saviem darba rīkiem, ierīcēm un darbaspēku, organizēt un veikt darbus u.c. uzdevumus, kas nepieciešami Būvdarbu izpildei atbilstoši Līguma noteikumiem, Tehniskai specifikācijai un Būvprojektam un pabeigt Būvdarbus Līgumā noteiktajos termiņos;

7.1.2. pirms Būvdarbu uzsākšanas, rakstiski saskaņot ar Pasūtītāju Būvdarbu organizācijas jautājumus un veikt Būvobjekta tehnisko apsekošanu, pārliecinoties par Būvdarbu veikšanai izvēlēto metožu piemērotību;

7.1.3. pirms Būvdarbu uzsākšanas, ja vien Pasūtītājs nenosaka citādāk, iesniegt Pasūtītājam spēkā esoša līguma par būvgružu un atkritumu savākšanu/izvešanu/utilizāciju kopiju, uzrādot oriģinālu, kas ir noslēgts starp Izpildītāju un atkritumu apsaimniekotāju;

7.1.4. pirms Būvdarbu uzsākšanas un ne vēlāk kā uzsākot iepirkuma līguma izpildi iesniegt Pasūtītājam Būvdarbu veikšanā iesaistīto apakšuzņēmēju (ieskaitot apakšuzņēmēju apakšuzņēmējus) sarakstu, kurā norādīts apakšuzņēmēja nosaukumu, kontaktinformācija un to pārstāvēttiesīgā persona;
7.1.5. Būvdarbu veikšanas laikā kārtot Būvdarbiem nepieciešamo dokumentāciju (Būvdarbu žurnālu, segto darbu aktus u.c.) un normatīvajos aktos paredzētos dokumentus par darba aizsardzības prasībām, (darba aizsardzības plāns, nodarbināto saraksts u.c.). Tai skaitā veikt visus ierakstus Būvniecības informācijas sistēmā (BIS) esošajā būvdarbu žurnālā (Būvniecības gaita). Izpildītājs Līguma 11.2.1. punktā minētajos ikmēneša iesniegtajos aktos, norāda visus dotajā atskaites periodā veiktos BIS būvdarbu žurnāla ierakstus; (Ar 2024. gada 13. februāra grozījumiem)  
7.1.6. atbildēt par Būvdarbu dokumentācijas, t.sk. izpilddokumentācijas, glabāšanu un atrašanos Būvobjektā. Izpildītājam ir pienākums pēc pirmā pieprasījuma uzrādīt un nepieciešamības gadījumā izsniegt minēto Būvdarbu dokumentāciju Pasūtītāja pārstāvim/kontaktpersonai, būvuzraugam, autoruzraugam, būvinspektoram u.c. personām, kam ir tiesības minētos dokumentus pieprasīt, to pienākumu pildīšanai;

7.1.7. nodrošināt Pasūtītājam un būvuzraugam, būvvaldes u.c. atbildīgo dienestu pārstāvjiem brīvu pieeju Objektam un vietām, kur notiek Būvdarbi. Izpildītājam ir pienākums nodrošināt būvuzraugu ar instrumentiem, pārbaudes ierīcēm, kas pieejamas Objektā, kā arī sniegt nepieciešamo palīdzību būvuzraugam viņa pienākumu pildīšanai;

7.1.8. pēc attiecīga būvuzrauga vai Pasūtītāja pieprasījuma saņemšanas, nekavējoties pārtraukt un/vai apturēt Būvdarbus un novērst Pasūtītāja un/vai būvuzrauga norādītos trūkumus;

7.1.9. nekavējoties rakstiski paziņot Pasūtītājam par jebkādiem apstākļiem, kas var kavēt Būvdarbu pabeigšanu Līguma 8. punktā norādītajā termiņā;

7.1.10. par saviem līdzekļiem apmaksāt nepieciešamos ūdensapgādes, kanalizācijas, elektroapgādes, siltumapgādes, sniega izvešanas, būvgružu izvešanas un citus pakalpojumus. Pasūtītājam ir tiesības minētos maksājumus ieturēt no jebkura maksājuma, kas pamatojoties uz Līgumu, pienākas Izpildītājam, pirms tā izmaksas Izpildītājam;

7.1.11. pēc Pasūtītāja, būvuzrauga pieprasījuma piedalīties minēto būvniecības dalībnieku organizētās sanāksmēs;

7.1.12. 3 (trīs) darba dienas pirms būvizstrādājumu iestrādes būves konstruktīvajos elementos, uzrādīt Pasūtītāja kontaktpersonai un būvuzraugam šo būvizstrādājumu atbilstības deklarācijas, vai to kopijas, uzrādot oriģinālus;

7.1.13. informēt Pasūtītāju un būvuzraugu vismaz 3 (trīs) darba dienas iepriekš, uzaicinot veikt iepriekšēju pārbaudi, ja kādu Būvdarbu daļu paredzēts aizsegt vai arī kādas Būvdarbu daļas vēlāka pārbaude varētu būt apgrūtināta kādu citu iemeslu dēļ;

7.1.14. saņemot Pasūtītāja rakstveida pretenziju par Būvdarbu, iesniegto dokumentu, Būvdarbu kvalitātes u.c. defektiem, trūkumiem, vai neatbilstībām, novērst pretenzijā norādītos trūkumus, defektus un/vai neatbilstības pretenzijā norādītajā termiņā;
7.1.15. ievērot Pasūtītāja prasības par Būvdarbu izpildi un/vai Līgumā noteikto saistību izpildi; 

7.1.16. Līguma izpildē ievērot spēkā esošo normatīvo aktu prasības.

7.2. Parakstot Līgumu, Pasūtītājs pilnvaro Izpildītāju pārstāvēt Pasūtītāju visās iestādēs saistībā ar Būvdarbu veikšanu, pārstāvēt Pasūtītāju visās institūcijās, lai saņemtu atzinumus par Būvdarbu atbilstību Būvprojekta un normatīvo aktu prasībām;

7.3. Pasūtītāja pienākumi: 

7.3.1. pieņemt Līgumā paredzētos Būvdarbus, kas izpildīti kvalitatīvi un atbilstoši Līguma un normatīvo aktu prasībām un veikt to apmaksu Līgumā noteiktajā kārtībā un apmērā; 

7.3.2. nodrošināt Būvdarbu būvuzraudzību.

7.4. Pasūtītāja tiesības:

7.4.1. nepieciešamības gadījumā apturēt Būvdarbu izpildi;

7.4.2. iesniegt rakstisku pretenziju par iesniegto dokumentu, Būvdarbu kvalitātes u.c. defektiem, trūkumiem, vai neatbilstībām;

7.4.3. jebkurā laikā pārbaudīt Būvdarbu veikšanu Būvobjektā;

7.4.4. dot Izpildītājam norādījumus attiecībā uz Būvdarbu veikšanas kārtību. Pasūtītāja norādījumi Izpildītājam ir saistoši un obligāti pildāmi;

7.4.5. noteikt jebkuru izpildīto Būvdarbu vai to daļas ekspertīzi, pieaicinot neatkarīgus ekspertus un ekspertīzes slēdzienu iesniegt Izpildītājam izskatīšanai. Ekspertīzes izdevumus sedz Pasūtītājs, izņemot gadījumus, kad ekspertīzes rezultātā tiek konstatēti defekti un/ vai trūkumi, kas radušies Izpildītāja vainas dēļ, šādos gadījumos ekspertīzes izdevumus sedz Izpildītājs.

8. DARBU IZPILDES TERMIŅI

8.1. Izpildītājs apņemas pabeigt Būvdarbus (ieskaitot visas iespējamās izmaiņas) tādos termiņos, kā norādīts Līguma 6. pielikumā pievienotajā Piedāvājuma Būvdarbu izpildes grafikā, nodrošinot pilnīgu Būvdarbu pabeigšanu un nodošanu Pasūtītājam. (Ar 2024. gada 13. februāra grozījumiem)  
8.2. Līguma 8.1. punktā noteiktais Būvdarbu izpildes termiņš tiek skaitīts no Būvdarbu uzsākšanas pieteikuma nosūtīšanas dienas.

8.3. Par Būvdarbu uzsākšanas pieteikuma nosūtīšanas brīdi ir uzskatāms Līgumā norādītā Pasūtītāja pārstāvja elektroniski e-pastā nosūtīts pieteikums Būvdarbu uzsākšanai Līgumā norādītajam Izpildītāja pārstāvim. Būvdarbu uzsākšanas pieteikums nosūtāms ne vēlāk kā 6 mēnešu laikā, skaitot no Līguma spēkā stāšanās dienas. 

8.4. Ja Izpildītāja ieskatā ir iestājies vai var iestāties kāds no Līgumā paredzētajiem apstākļiem, kas dod tiesības Izpildītājam uz Būvdarbu izpildes termiņa pagarinājumu, Izpildītāja pienākums ir ne vēlāk kā 5 (piecu) darba dienu laikā no attiecīgā apstākļa iestāšanās brīža rakstveidā vērsties pie Pasūtītāja ar lūgumu par termiņa pagarināšanu, rakstveida lūgumā detalizēti norādot apstākļus, kas Izpildītāja ieskatā dod tam tiesības uz termiņa pagarinājumu, šo apstākļu ietekmi uz Būvdarbu izpildi un termiņiem un nepieciešamo termiņa pagarinājumu, kā arī pasākumus, ko Izpildītājs veiks, lai maksimāli mazinātu šo apstākļu ietekmi uz sākotnēji noteiktajiem Būvdarbu izpildes termiņiem. Pasūtītāja pienākums katrā konkrētajā gadījumā ir izvērtēt šādu Izpildītāja lūgumu, tajā norādītos apstākļus un to ietekmi uz Būvdarbu izpildi, un ne vēlāk kā 5 (piecu) darba dienu laikā no Izpildītāja lūguma saņemšanas sniegt tam rakstveida atbildi, norādot Izpildītājam piešķirto termiņa pagarinājumu, vai motivētus apsvērumus atteikumam piešķirt Izpildītājam prasīto termiņa pagarinājumu. Pasūtītājam ir tiesības neizskatīt uzņēmēja termiņa pagarinājumu, ja Izpildītājs prasa termiņa pagarinājumu vēlāk kā noteikts šajā punktā.

8.5. Par jebkādu iespējamo Būvdarbu izpildes grafikā norādīto termiņu kavējumu, neatkarīgi no šāda iespējamā kavējuma iemesla, Izpildītāja pienākums ir rakstveidā informēt Pasūtītāju nekavējoties pēc to apstākļu iestāšanās, kas var radīt termiņu kavējuma risku (tomēr šāda Pasūtītāja informēšana neatbrīvo Izpildītāju no pienākuma izpildīt Būvdarbus Darbu izpildes grafikā noteiktajos termiņos un nerada pamatu termiņu pagarinājumam, izņemot Līgumā tieši paredzētos gadījumus). Izpildītāju pienākums ir vienmēr pielikt vislielākās pūles un veikt visas nepieciešamās darbības, lai minimizētu jebkādu Būvdarbu izpildes vai citu saistību izpildes kavējumu, neatkarīgi no šāda kavējuma iemesliem. Lai izvairītos no domstarpībām, Līdzēji ar šo apstiprina, ka Izpildītājam nav tiesību prasīt jebkādu papildus atlīdzību vai kompensāciju par jebkādiem Izpildītāja veiktiem īpašiem vai papildus pasākumiem un darbībām, kas vērstas uz kavējuma novēršanu un atgriešanos pie sākotnēji noteiktajiem Būvdarbu izpildes termiņiem, tai skaitā, bet ne tikai, darbiniekiem izmaksātās piemaksas par virsstundu darbu, nakts darbu u.tml., izņemot gadījumus, ja pie šāda termiņu kavējuma vainojams Pasūtītājs vai iestājušies force majeure apstākļi.

8.6. Ja Izpildītājs nokavējis Būvdarbu izpildes grafikā norādīto Būvdarbu izpildes termiņu, Pasūtītājs, neierobežojot tā tiesības piemērot līgumsodu un/vai izmantot citas Līgumā paredzētās tiesības, ir tiesīgs par to 5 (piecas) darba dienas iepriekš rakstveidā brīdināt Izpildītāju un, ja Izpildītājs šajā termiņā nenovērš pārkāpumu, tad, paziņojot par to Izpildītājam, bet bez nepieciešamības saņemt Izpildītāja piekrišanu, pabeigt neizpildītos vai nepienācīgi izpildītos Būvdarbus uz Izpildītāja rēķina tādā veidā, ko Pasūtītājs uzskata par saprātīgu un nepieciešamu Būvdarbu iespējami ātrākai pabeigšanai, tostarp pēc Pasūtītāja ieskatiem pieaicinot šādai Būvdarbu pabeigšanai trešās personas. 

8.7. Visus zaudējumus, izmaksas un izdevumus, kas Pasūtītājam tieši vai netieši radušies, veicot konstatēto trūkumu un nepilnību Būvdarbu izpildes termiņā novēršanu saviem spēkiem vai pieaicinot Pasūtītāja izvēlētas personas, sedz Izpildītājs, un Pasūtītājs ir tiesīgs šādas summas vienpusēji ieturēt no jebkādām naudas summām, kuras Izpildītājam pienākas no Pasūtītāja, par to rakstveidā paziņojot Izpildītājam.

9. DARBU APTURĒŠANA UN IZMAIŅAS

9.1. Pasūtītājs ir tiesīgs jebkurā brīdī Līguma spēkā esamības laikā dot Izpildītājam norādījumu apturēt Būvdarbu vai jebkādas to daļas izpildi, nosūtot rakstveida paziņojumu Izpildītājam, norādot šādas Būvdarbu apturēšanas iemeslus. Izpildītājs apņemas nekavējoties pēc augšminētā paziņojuma saņemšanas pārtraukt Būvdarbu vai to attiecīgās daļas izpildi un veikt visas nepieciešamās darbības izpildītās vai iesāktās Būvdarbu daļas saglabāšanai, ja tas ir tehnoloģiski iespējams. Ja Būvdarbu vai to attiecīgās daļas pārtraukšana nav tehnoloģiski iespējama, Izpildītājs informē par to Pasūtītāju un aptur Būvdarbus līdzko tas būs iespējams. Pēc Būvdarbu pārtraukšanas Izpildītājs rakstveidā brīdina Pasūtītāju par visiem ar apturēšanu saistītajiem riskiem, sekām, ietekmi uz izpildītajiem Būvdarbiem, Atlīdzību un termiņu. Izpildītājs atsāk Būvdarbu vai to apturētās daļas izpildi 5 (piecu) darba dienu laikā pēc Pasūtītāja rakstveida paziņojuma par Būvdarbu atsākšanu saņemšanas, ja uz Būvdarbu atsākšanas brīdi nav radušies tādi ārkārtēji, objektīvi un ārpus Izpildītāja kontroles esoši apstākļi, kas kavē vai padara neiespējamu Būvdarbu atsākšanu. Izpildītājs nedrīkst radīt apstākļus piespiedu pārtraukuma situācijas izveidei. Līdzēji skaidrības labad vienojas, ka klimatiskie apstākļi nav uztverami kā neparedzēts iemesls Būvdarbu pārtraukšanai, šādu risku Izpildītājs izvērtē iesniedzot piedāvājumu iepirkumā un parakstot līgumu. Ja Līdzēji vienojas par tehnoloģisko pārtraukumu dēļ klimatiskajiem apstākļiem, šāds aspekts jebkurā gadījumā nevar kalpot par pamatu atlīdzības palielinājumam.

9.2. Ja Būvdarbu apturēšanas iemesls ir Izpildītāja Līguma saistību nepildīšana vai nepienācīga pildīšana, vai rupja nolaidība, Izpildītājam nav tiesību saņemt ne termiņu pagarinājumu, ne Līgumcenas palielinājumu, kas saistīts ar šādu Būvdarbu apturēšanu.

9.3. Ja Būvdarbi netiek apturēti 9.2.punktā minēto iemeslu dēļ un šāda Būvdarbu apturēšana nepārsniedz 20 (divdesmit) darba dienas tad šādā Būvdarbu apturēšanas gadījumā attiecīgo Būvdarbu izpildes termiņi tiek pagarināti par tādu laika periodu, kas atbilst Būvdarbu apturēšanas ilgumam, tomēr Izpildītājam nav tiesību pieprasīt Līgumcenas izmaiņas vai jebkādu papildus naudas summu (kompensāciju, izdevumu un zaudējumu atlīdzību u.tml.) izmaksu Izpildītājam saistībā ar Būvdarbu vai to daļas apturēšanu.

9.4. Ja Būvdarbi netiek apturēti 9.2. punktā minēto iemeslu dēļ un šāda Būvdarbu apturēšana pārsniedz 20 (divdesmit) darba dienas, Būvdarbu izpildes termiņi tiek pagarināti par tādu laika periodu, kas atbilst Būvdarbu apturēšanas ilgumam, tomēr Izpildītājam nav tiesību pieprasīt Līgumcenas izmaiņas. Ja Būvdarbi ir apturēti ārpus Līguma 9.2. punktā minēto iemeslu dēļ uz termiņu, kas ir vairāk kā 3 (trīs) mēneši no Būvdarbu apturēšanas brīža, Līdzēji apņemas labā ticībā pārskatīt Līguma termiņu.

9.5. Jebkurā brīdī Līguma spēkā esamības laikā Pasūtītājs ir tiesīgs veikt izmaiņas Projekta dokumentācijā un/vai Būvdarbos/ to rezultātā. Pēc šāda izmaiņu saņemšanas Izpildītājam ir pienākums izdarīt Pasūtītāja pieprasītās izmaiņas veicamajos Būvdarbos/ to rezultātā, izņemot gadījumu, ja Pasūtītāja pieprasītās izmaiņas ir pretrunā ar Latvijas Republikā spēkā esošajiem normatīvajiem aktiem. Izmaiņas nevar attiekties uz tām prasībām, kas sākotnēji ir noteiktas Iepirkumā. Ja Pasūtītāja veiktās izmaiņas neprasa būtisku Projekta dokumentācijas pārstrādāšanu (ne vairāk kā 5% izstrādājot Būvprojektu) un/vai Būvdarbu apjomā, Izpildītāja pienākums ir veikt izmaiņas Būvdarbis, bet Izpildītājam šādā gadījumā ir tiesības uz Būvdarbu izpildes grafikā noteikto termiņu pagarinājumu, par kuru Līdzēji vienojas atsevišķi, bet tas nevar būt garāks par izmaiņu veikšanai objektīvi nepieciešamu laiku. Lai izvairītos no domstarpībām, Līdzēji apliecina, ka šī Līguma punkta noteikumi nav attiecināmi uz situācijām, kad Izmaiņas tiek veiktas sakarā ar Izpildītāja nepienācīgi veiktiem pienākumiem un/vai kompetentu valsts vai pašvaldības iestāžu vai amatpersonu prasībām, un/vai izmaiņām normatīvajos aktos, jo šajos gadījumos Izpildītājs nepieciešamās izmaiņas veic bez tiesībām uz izmaiņām Būvdarbu izpildes termiņos un/vai Atlīdzības apmērā. 

9.6. Pasūtītājs ir tiesīgs jebkurā brīdī Līguma spēkā esamības laikā, rakstveidā par to paziņojot Izpildītājam, samazināt saskaņā ar Līgumu veicamo Būvdarbu apjomu par ne vairāk kā 15%. Ja Pasūtītājs samazinājis veicamo Būvdarbu apjomu, attiecīgi samazināma arī Izpildītājam izmaksājamā Līgumcena, par kuras apmēru Līdzēji vienojas atsevišķi, vadoties no šajā Līgumā un tā pielikumos un/vai Iepirkumā iesniegtajā Izpildītāja piedāvājumā norādītajiem izcenojumiem. Ja Pasūtītājs Līguma izpildes laikā maina Būvdarbu vai konstrukciju, Materiālu apjomus uz mazākiem apjomiem, vai arī tā veidus, risinājumus, un Izpildītājs jau ir veicis nepieciešamo Materiālu vai iekārtu pasūtījumu, vai veicis atbilstošus Darbus, saskaņā ar sākotnējām Pasūtītāja prasībām, un šo izmaiņu rezultātā Būvdarbu veikšanai vairs nav nepieciešami iepriekš pasūtītie Materiāli vai iekārtas, vai izpildītie Būvdarbi, bet Izpildītājam nav iespēju attiecīgos pasūtījumus atcelt jeb šāda atcelšana ir nesamērīgi dārga, tad Pasūtītājs kompensē Izpildītājam izdevumus, kas saistīti ar iepriekšminēto konstrukciju, Materiālu iegādi (ar nosacījumu, ka tie nodoti Pasūtītāja īpašumā) vai Būvdarbu izpildi.

9.7. Ja Līdzēji 30 (trīsdesmit) kalendāro dienu laikā nespēj panākt Līguma 9.5. un/vai 9.6. punktā paredzēto vienošanos par Būvdarbu izpildes grafikā noteikto termiņu pagarinājumu un/vai Izpildītājam izmaksājamās atlīdzības apmēru, un/vai starp Līdzējiem pastāv strīds par to, vai Pasūtītāja pieprasītās izmaiņas ir pretrunā normatīvo aktu prasībām, un/vai pārsniedz Līguma 9.5. vai 9.6. punktā norādīto apjomu, vai par Līguma 9.6.punktā norādītajiem jautājumiem saistībā ar pasūtītajiem Materiāliem un iekārtām, Pasūtītājs ir tiesīgs:

9.7.1. atteikties no pieprasītajām Izmaiņām, vai;

9.7.2. apturēt Būvdarbu izpildi līdz panākta vienošanās starp Pasūtītāju un Izpildītāju, vai;

9.7.3. vienpusēji izbeigt Līgumu, par to rakstveidā 30 (trīsdesmit) kalendārās dienas iepriekš paziņojot Izpildītājam. 

10. BŪVDARBU PIEŅEMŠANAS UN NODOŠANAS KĀRTĪBA

10.1. Izpildītājs nodod Pasūtītājam izpildītos Būvdarbus šādā kārtībā:

10.1.1. Izpildītājs sagatavo Būvdarbu pieņemšanas - nodošanas akta projektu  un paziņo Pasūtītājam par Būvdarbu pabeigšanu un atbilstoši Tehniskajai specifikācijai organizē un nodrošina Būvobjekta nodošanu Pasūtītājam, kad:

10.1.1.1. ir izpildīti visi ar Līgumu pielīgtie Būvdarbi;

10.1.1.2. ir sagatavota visa pavadošā dokumentācija, noformēta precīza visa veiktā apjoma izpilddokumentācija;

10.1.1.3. ir saņemti un sagatavoti visi spēkā esošos normatīvajos aktos noteiktie dokumenti, kas pierāda Būvdarbu pabeigšanu, tajā skaitā pozitīvi spēkā esošos normatīvajos aktos un Tehniskajā specifikācijā noteikto institūciju atzinumi (ja nepieciešams) par Būvobjekta atbilstību tehniskajiem un/vai īpašajiem noteikumiem un normatīvo aktu prasībām, ieskaitot Ķekavas novada būvvaldes aktu par būves pieņemšanu ekspluatācijā;

10.1.2. Pasūtītājs 10 (desmit) darba dienu laikā paraksta Būvdarbu pieņemšanas - nodošanas aktu, pēc visu sekojošo priekšnoteikumu izpildes no Izpildītāja puses:

10.1.2.1. ir pilnībā izpildīti visi Būvdarbi;

10.1.2.2. Pasūtītājam ir iesniegta visa Būvdarbu Izpilddokumentācija, izmantoto būvizstrādājumu atbilstību apliecinoša dokumentācija, segto darbu akti, nozīmīgo konstrukciju pieņemšanas akti, pārbaužu akti, testēšanas protokoli, nodošanas un pieņemšanas akti u.c. dokumentāciju; 

10.1.2.3. ir novērsti visi iepriekš konstatētie Būvdarbu (to kvalitātes) defekti, neatbilstības un nepilnības;

10.1.2.4. Būvobjekts ir drošs, stabils un marķēts atbilstoši normatīviem un sakārtots atbilstoši Tehniskai specifikācijai. Būvobjekta piegulošā teritorija ir sakārtota un pilnībā atbrīvota, tajā skaitā, no visas būvtehnikas, būvlaukuma aprīkojuma un neizmantotajiem materiāliem, kā arī būvgružiem un atkritumiem.

10.2. Būvdarbu pieņemšanas - nodošanas akta parakstīšana neatbrīvo Izpildītāju no atbildības par Būvdarbu un Būvdarbos izmantoto Materiālu garantijas saistībām.

10.3. Gadījumā, ja Būvdarbu (jebkuras to daļas) pieņemšanas laikā Līdzējiem rodas domstarpības par izpildīto Būvdarbu kvalitāti, Pasūtītāja viedoklis par Būvdarbu kvalitāti, ir noteicošais. Šajā gadījumā Izpildītājam ir tiesības pieaicināt Pasūtītāja akceptētu, no Līdzējiem neatkarīgu ekspertu, kas sniegs neatkarīgu eksperta slēdzienu par Būvdarbu (to daļas) kvalitāti, par kuru Līdzējiem bija domstarpības. Pieaicinātā eksperta izmaksas sedz Izpildītājs.

10.4. Gadījumā, ja Izpildītājs nepilda savas saistības un nenovērš Pasūtītāja norādītos Būvdarbu kvalitātes defektus, trūkumus un/vai neatbilstības, Pasūtītājam ir tiesības piesaistīt papildus darbaspēku attiecīgo defektu, neatbilstību un trūkumu novēršanas darbu izpildei, un Pasūtītājam ir tiesības attiecīgos izdevumus un/vai zaudējumus ieturēt no jebkura maksājuma, kas pamatojoties uz šo Līgumu, pienākas Izpildītājam, pirms tā izmaksas Izpildītājam; 

10.5. Līdzēji parakstot Būvdarbu nodošanas un pieņemšanas aktu, Būvobjekts tiek nodots Pasūtītājam.

11. ATLĪDZĪBA UN SAMAKSAS KĀRTĪBA

11.1. Līgumcenas apmērs ir noteikts atbilstoši Pasūtītāja uzdevumam (ietverot Tehnisko specifikāciju, līguma noteikumus un citas Pasūtītāja izvirzītās prasības Iepirkumā) un Izpildītājs patstāvīgi uzņemas atbildību par Līguma izpildes iespējām, riskiem un citiem Līguma izpildi un Līgumcenu potenciāli ietekmējošiem faktoriem, apzinoties, ka Līgumcenas apmēra palielinājumi netiek pieļauti. Atbilstoši minētajam Atlīdzība par Līgumā noteiktajiem Būvdarbiem ir  ______________ EUR (________) bez pievienotās vērtības nodokļa (turpmāk – PVN)
11.2. Pasūtītājs Atlīdzības izmaksu Izpildītājam veic ar pārskaitījumu saskaņā ar Izpildītāja izrakstītu rēķinu un ievērojot sekojošo: 

11.2.1. Ikmēneša maksājumi tiek apmaksāti saskaņā ar iesniegtiem aktiem par faktiski veiktajiem Būvdarbiem katru mēnesi 20 (divdesmit) darba dienu laikā pēc tam, kad Izpildītājs ir iesniedzis un Pasūtītājs ir akceptējis faktiski izpildīto Būvdarbu aktu un saņēmis Izpildītāja rēķinu, ieturot no izmaksājamās summas 5% (piecus procentus) kā ieturējuma summu garantijas laika garantijai, turpmāk – Ieturējuma nauda, kā arī līgumsodu, gadījumā, ja tāds ir aprēķināts Izpildītājam saskaņā ar Līguma noteikumiem;

11.2.1.1. Ja Pasūtītājs neparaksta būvdarbu izpildes aktu Līguma 11.2.2. punkta minētajā termiņā, kā arī neiesniedz Izpildītājam šo noteikumu Līguma 11.2.2.2. punktā minēto pretenziju vai ar atbildīgo būvuzraugu saskaņotu defektu aktu, uzskatāms, ka Pasūtītājs izpildītos būvdarbus ir pieņēmis Līguma 11.2.2. punkta minētā termiņa pēdējā dienā;
11.2.1.2. Ja Pasūtītājs nepieņem būvdarbus, tas iesniedz Izpildītājam pretenziju, norādot ar Līguma noteikumiem pamatotas nepilnības, kuru dēļ pasūtītājs nevar parakstīt būvdarbu izpildes aktu, ja nepilnības nav saistītas ar būvdarbu kvalitāti, vai ar atbildīgo būvuzraugu saskaņotu defektu aktu. Ja Izpildītājs nepiekrīt Pasūtītāja norādītajiem defektiem vai iebildumiem par faktiski izpildīto būvdarbu apjomiem, Izpildītājs 10 darbdienu laikā no defektu akta saņemšanas dienas iesniedz Pasūtītājam atbildīgā būvdarbu vadītāja parakstītus rakstiskus iebildumus pret defektu aktā norādītajām nepilnībām;
11.2.1.3. Ja Pasūtītājs nepiekrīt atbildīgā būvdarbu vadītāja iebildumiem attiecībā uz defektu aktā iekļautajiem izpildīto būvdarbu apjomiem vai defektiem būves konstrukcijās, viņam ir pienākums pasūtīt būves ekspertīzi par veikto būvdarbu kvalitāti. Ekspertīzes uzdevums ir noteikt būves vai būves daļas atbilstību normatīvo aktu un Pasūtītāja noteiktajām prasībām, kā arī faktiski izpildīto būvdarbu apjomu, atbilstību būvprojektēšanas dokumentācijai, atbilstošo būvizstrādājumu un tiem atbilstošās iestrādes tehnoloģijas piemērošanu;
11.2.1.4. Ja būves ekspertīze neapstiprina Pasūtītāja defektu aktā norādīto vai veikto būvdarbu neatbilstību normatīvo aktu un Pasūtītāja prasībām, uzskatāms, ka Pasūtītājs būvdarbus ir pieņēmis ekspertīzes slēdziena iesniegšanas dienā un būvdarbu izpildes akta parakstīšana nav nepieciešama;
11.2.1.5. Ja Izpildītājs piekrīt defektu aktā pasūtītāja norādītajām nepilnībām vai ekspertīze apstiprina defektu aktā pasūtītāja norādītās nepilnības vai veikto būvdarbu neatbilstību normatīvo aktu un Pasūtītāja prasībām, Izpildītājs un Pasūtītājs vienojas par saprātīgu termiņu konstatēto defektu novēršanai, ņemot vērā defektu novēršanai nepieciešamo darbu apjomu un specifiku, kā arī būvizstrādājumu piegādes termiņus. Ja puses nevar vienoties, termiņu defektu novēršanai nosaka būvuzraugs;
11.2.1.6.  Ja defekti ir konstatēti daļā būvdarbu, tad Pasūtītājs pieņem tos būvdarbus, kuru izpildē defekti nav konstatēti. Pēc defektu novēršanas izpildītos būvdarbus ietver nākamā mēneša būvdarbu izpildes aktā;
11.2.1.7. Būvdarbu izpildes akta parakstīšana neatņem Pasūtītājam tiesības Līguma spēkā esības laikā, kā arī garantijas termiņa laikā izteikt pretenzijas par izpildīto būvdarbu defektiem, trūkumiem un neatbilstībām, un Izpildītājam ir pienākums novērst defektu aktā norādītos vai garantijas laikā pieteiktos būvdarbu defektus, trūkumus un neatbilstības par saviem līdzekļiem;
11.2.2. gala aprēķinu Izpildītājs iesniedz Pasūtītājam vienlaikus ar Līguma 10.1.1. punktā noteikto paziņojumu par Būvdarbu pabeigšanu. Gala aprēķina summa, kādu Pasūtītājs apstiprinājis, tiek pilnā apmērā samaksāta 20 (divdesmit) darba dienu laikā no akta par Objekta nodošanu ekspluatācijā parakstīšanas, Gala Būvdarbu pieņemšanas - nodošanas akta parakstīšanas, rēķina saņemšanas dienas no Izpildītāju. No gala aprēķina summas, kas maksājama Izpildītājam, tiek ieturēti:

11.2.2.1. visi ikmēneša maksājumi;

11.2.2.2. jebkādas summas, kas Izpildītājam jāmaksā saskaņā ar Līgumu, tajā skaitā līgumsodi, ja tādi ir aprēķināti Izpildītājam saskaņā ar Līguma noteikumiem; 

11.2.2.3. naudas summa 5% (piecu procentu) apmērā no kopējās Līguma summas par pilnu garantijas termiņu, gadījumā, ja Izpildītājs neiesniedz Pasūtītājam Līguma 14.3. punktā noteikto Būvdarbu garantijas laika nodrošinājumu par pilnu garantijas termiņu. Minētā naudas summa tiks atgriezta Izpildītājam 30 (trīsdesmit) kalendāro dienu laikā pēc Būvdarbu garantijas laika nodrošinājuma iesniegšanas Pasūtītājam vai garantijas termiņa beigām, ieturot jebkādas summas, kas Izpildītājam jāmaksā saskaņā ar Līguma garantijas laika noteikumiem.

11.2.3. No katra Izpildītājam pienākošā maksājuma par būvdarbiem (bez PVN) Pasūtītājs uz laiku ietur Līguma 11.2.3. punktā norādīto ieturējuma naudu, kas kopumā sasniedz 5% (piecus procentus) no līgumcenas (bez PVN). Ieturējuma naudas apmērs no katra maksājuma tiek noteikts proporcionāli saskaņā ar darbu izpildes grafiku. Līdzēji piemēro šādu Ieturējuma naudas izmantošanas kārtību:

11.2.3.1. Ieturējuma naudu Izpildītājs saņem pēc līguma 5. pielikumā „Garantijas laika nodrošinājuma noteikumi” noteiktā maksimālā garantijas termiņa beigām, izņemot nākamajā apakšpunktā noteikto gadījumu;

11.2.3.2. iepriekšējā apakšpunktā noteikto Ieturējuma naudu Izpildītājam ir tiesības aizstāt ar garantijas laika garantiju. Šādā gadījumā Pasūtītājs iepriekšējā apakšpunktā noteikto Ieturējuma naudas daļu pilnā apmērā pārskaita Izpildītājam 10 (desmit) darba dienu laikā pēc Pasūtītāja prasībām atbilstošas garantijas laika garantijas saņemšanas no Izpildītāja.

11.2.5. Ja Līguma izpildes laikā tiek saņemts Apakšuzņēmēja pieprasījuma maksājumus par Apakšuzņēmēja sniegtajiem pakalpojumiem, piegādēm vai būvdarbiem Izpildītājam, kurus tas ir pieņēmis un kuru apmaksas termiņš tiek kavēts, ja Pasūtītājs nav izmaksājis visu Izpildītājam pienākošos līgumcenu, Pasūtītājs uz Apakšuzņēmēja iesniegta rēķina pamata pārskaita tieši Apakšuzņēmējam un par attiecīgo summu samazina nākamo maksājumu Izpildītājam. Pasūtītājs pirms Apakšuzņēmēja rēķina apmaksas informē par šādu pieprasījumu Izpildītāju un ļauj tam 10 darba dienu laikā izteikt viedokli par pieprasījuma pamatotību.

11.3. Neierobežojot citus Līgumā paredzētos priekšnoteikumus maksājumu veikšanai, nepieciešams priekšnoteikums Pasūtītāja pienākumam veikt jebkuru no Līgumā paredzētajiem maksājumiem ir Pasūtītāja saņemts spēkā esošs un Līguma 13. nodaļas prasībām atbilstošs Līguma izpildes nodrošinājums un Līguma 15. nodaļas noteikumiem atbilstošas, spēkā esošas un pienācīgi apmaksātas apdrošināšanas polises. 

11.4. Izpildītājs ir pilnībā atbildīgs par visu nodokļu, nodevu un citu obligāto maksājumu savlaicīgu un pilnīgu veikšanu saistībā ar Būvdarbu veikšanu, Līgumā noteikto pienākumu izpildi un tiesību izmantošanu un Līgumā paredzēto maksājumu saņemšanu, kā arī saistībā ar Līguma izpildē iesaistīto darbinieku un Izpildītāja citādi nodarbināto personu nodarbināšanu, Materiālu piegādi un importu/ eksportu, iekārtu izmantošanu, jebkādas licences maksas, autoratlīdzības. Izpildītāja pienākums ir jebkurā brīdī ne vēlāk kā 5 (piecu) darba dienu laika pēc Pasūtītāja pieprasījuma iesniegt Pasūtītājam visus pamatoti nepieciešamos dokumentus, kas apliecina augstāk minēto nodokļu, nodevu un citu obligāto maksājumu samaksu un parādu neesamību.

11.5. Jebkādu maksājumu veikšana no Pasūtītāja puses nevar tikt interpretēta kā jebkādu Būvdarbu pieņemšana un/vai Izpildītāja atbrīvošana no Līgumā paredzētajām Izpildītāja saistībām un atbildības. 

11.6. Ja Līguma spēkā esamības laikā Pasūtītājam ir prasījums pret Izpildītāju par kādas naudas summas samaksu (tai skaitā, bet ne tikai, prasījumi saskaņā ar Līguma 18. nodaļu, prasījumi par izdevumu vai zaudējumu atlīdzību, tostarp arī izdevumu, kas saistīti ar trešo personu piesaistīšanu Būvdarbu izpildē un/vai trūkumu novēršanā šajā Līgumā paredzētajos gadījumos u.tml.), Pasūtītājs ir tiesīgs šādas naudas summas vienpusēji ieturēt no jebkādiem Pasūtītāja saskaņā ar Līgumu veicamajiem maksājumiem (tai skaitā, bet ne tikai, no Līguma izpildes nodrošinājuma), par to rakstveidā paziņojot Izpildītājam, šādā paziņojumā norādot ieturamās summas apmēru un tiesisko pamatu:

11.6.1. Ja saskaņā ar normatīvajiem aktiem turpmāk tiek grozīta pakalpojumu PVN likme, Līgumcena (kā arī jebkuru līgumā noteikto daļējo maksājumu apmērs) ar PVN tiek grozīta attiecīgi PVN likmes izmaiņām un bez atsevišķas Līdzēju vienošanās, ņemot par pamatu cenu bez PVN, kas paliek nemainīga, un jauno nodokļa likmi.

11.6.2. Ja Līgumā noteikto maksājumu veikšanas brīdī pastāv kāda Izpildītāja parāda saistība pret Pasūtītāju, kas izriet no Līguma nosacījumu neizpildes, Pasūtītājs ir tiesīgs to vienpusēji ieskaitīt, veicot norēķinus.

11.7. Līdzēji vienojas, ka Līguma ietvaros veicamo Būvdarbu piedāvājuma iesniegšanas brīža cenas tiek uzskatītas par bāzes cenām, kurām piemērots tiek bāzes cenu indekss 100. Līdzēji vienojas piemērot bāzes cenu indeksāciju saskaņā ar Centrālās statistikas pārvaldes (turpmāk-CSP) attiecīgā perioda rēķinātajiem būvniecības izmaksu indeksiem pa objektu grupām un resursu veidiem (turpmāk – BII). Indeksāciju veic pēc attiecīgā perioda indeksa publikācijas dienas CSP datu vietnē, vienu reizi četru kalendāro mēnešu periodā, ja CSP attiecīgais aprēķinātais BII pārsniedz 3% no konkrētā perioda – četru kalendāro mēnešu būvdarbu izmaksām. Šādā gadījumā būvdarbu izmaksas tiek indeksētas atbilstoši attiecīgajam CSP aprēķinātajam BII (RCB040c- Būvniecības izmaksu indeksi pa objektu grupām un resursu veidiem).
11.8. Līguma 11.2.1. punktā noteiktajos ikmēneša iesniegtajos aktos par faktiski veiktajiem Būvdarbiem (Forma 2), Izpildītājs pie izpildīto darbu apjomiem norāda arī visu būvdarbu žurnālā veikto ierakstu (BIS platformā) numurus (materiālu piegādes, ikdienas darbus un segto darbu aktus) un to datumus. 
12. LĪDZĒJU PĀRSTĀVJI

12.1. Izpildītājs par atbildīgo projekta vadītāju un savu pārstāvi jautājumos, kas saistīti ar Līgumu un tā izpildi, pilnvaro _______, _____________. Izpildītāja pienākums ir nodrošināt, ka šāds pārstāvis ir sasniedzams jebkurā brīdī (gan darba laikā, gan ārpus tā), izmantojot jebkuru no augstāk norādītajiem saziņas līdzekļiem. Līdzēji ar šo apstiprina, ka augšminētais Izpildītāja pārstāvis ir tiesīgs un pilnvarots veikt visas nepieciešamās darbības, pieņemt visus nepieciešamos lēmumus, un parakstīt visus nepieciešamos dokumentus saistībā ar Līgumu un tā izpildi. Izpildītāja pārstāvim ir pienākums organizēt Būvdarbus saskaņā ar Līgumu, normatīvo aktu noteikumiem, Projekta dokumentāciju, būvuzrauga norādījumiem un Pasūtītāja prasībām. Jebkādi dokumenti, informācija un paziņojumi, kas nodoti augšminētajam Izpildītāja pārstāvim, uzskatāmi par pienācīgi nodotiem Izpildītājam.

12.2. Pasūtītājam ir pienākums, Līguma spēkā esamības laikā iecelt Pasūtītāja īpaši pilnvarotu/s pārstāvi/-jus ar Līguma izpildi saistītos jautājumos, par pilnvaroto/tiem pārstāvi/-jiem, kontaktinformāciju un pilnvarojuma apjomu paziņojot Izpildītājam. Ja šāds pārstāvis/-ji pilnvarots/i, tas/tie ir tiesīgs/i dot Izpildītājam norādījumus saistībā ar Līguma un Būvdarbu izpildi, kas Izpildītājam ir saistoši ciktāl doti Pasūtītāja pārstāvja pilnvarojuma ietvaros, pieprasīt un saņemt jebkādas atskaites un skaidrojumus, izstrādāt un apstiprināt Izpildītājam saistošus Darba izpildes vietas kārtības noteikumus. Izpildītāja pienākums ir nodrošināt iespēju šādam Pasūtītāja pārstāvim brīvi iekļūt un pārvietoties Būvdarbu izpildes vietās, iekļūt visās Būvdarbu izpildes vietās esošajās būvēs un konstrukcijās, iepazīties ar jebkādiem dokumentiem, pārbaudīt Būvdarbu izpildi un atbilstību Līguma, normatīvo aktu un Projekta dokumentācijas prasībām, piedalīties būvsapulcēs un citās apspriedēs. Izpildītājs apņemas ievērot Pasūtītāja pārstāvja dotos rīkojumus un norādījumus, kā arī apstiprinātos Būvdarbu izpildes vietas kārtības noteikumus, kā arī nodrošināt, ka tos ievēro un izpilda arī Izpildītāja nodarbinātās personas, apakšuzņēmēji un citādi piesaistītās trešās personas. 

13. LĪGUMA IZPILDES NODROŠINĀJUMS

13.1. Līgumā noteikto un no tā izrietošo saistību pienācīgas izpildes nodrošināšanai ne vēlāk kā 10 (desmit) darba dienu laikā pēc Līguma noslēgšanas Izpildītājs kā garantiju Būvdarbu un citu Līgumā noteikto saistību pienācīgai izpildei iesniedz Pasūtītājam neatsaucamus un beznosacījumu kredītiestādes vai apdrošināšanas akciju sabiedrības izsniegtu Līguma izpildes nodrošinājumu, kas izmaksājami pēc pirmā pieprasījuma, 10% (desmit procentu) apmērā no Līguma 11.1. punktā noteiktās līguma cenas, ievērojot Līguma 3. pielikumā iekļautos nosacījumus. Līguma izpildes nodrošinājumam jābūt Pasūtītāja iepriekš akceptētam. Līguma izpildes nodrošinājumam nepārtraukti jābūt spēkā līdz brīdim, kad Līdzēji parakstījuši Būvdarbu pieņemšanas - nodošanas aktu, bet ne mazāk, kā līdz Līguma 8.1. apakšpunktā norādītajam termiņam, kam pieskaitītas 30 (trīsdesmit) dienas. Līguma izpildes nodrošinājuma saistību saturs vai termiņš pretēji Pasūtītāja interesēm nav ierobežojams, grozāms vai atceļams ar citiem dokumentiem. (Ar 2024. gada 13. februāra grozījumiem)  
13.2. Visus zaudējumus, izmaksas un izdevumus, kas Pasūtītājam tieši vai netieši radušies, veicot konstatēto trūkumu un nepilnību Būvdarbu izpildē un rezultātos vai Būvdarbu izpildes termiņu neievērošanu novēršanu saviem spēkiem vai pieaicinot Pasūtītāja izvēlētas personas, sedz Izpildītājs, un Pasūtītājs ir tiesīgs šādas summas vienpusēji ieturēt no Līguma izpildes nodrošinājuma un/vai jebkādām naudas summām, kuras Izpildītājam pienākas no Pasūtītāja, par to rakstveidā paziņojot Izpildītājam.

14. GARANTIJAS PERIODA SAISTĪBAS

14.1. Izpildītājs, ievērojot Līgumā un tā 5. pielikumā noteikto garantē izpildīto Būvdarbu un to rezultāta pienācīgu kvalitāti visa Garantijas perioda ietvaros, kas sākas no brīža, kad Būvobjekts ir pieņemts ekspluatācijā, un turpinās 5 (piecus) gadus Būvdarbiem, nesošajām konstrukcijām- 5 (piecus) gadus, inženierkomunikācijām, apdares materiāliem – 5 (piecus) gadus, tehnoloģiskajām iekārtām un ierīcēm – 2 (divus) gadus.

14.2. Šajā Līguma nodaļā paredzētie garantijas noteikumi attiecināmi uz Būvdarbiem, to Izmaiņām, jebkādiem Būvdarbu izlabojumiem un papildus darbiem, ko veicis Izpildītājs vai tā pieaicinātas personas, un Būvdarbu izpildē izmantotajiem risinājumiem, metodēm un Materiāliem.  

14.3. Garantijas perioda saistību izpildes nodrošināšanai Izpildītājs iesniedz Pasūtītājam Līguma noteikumiem atbilstošu un Pasūtītājam pieņemamā formā un saturā izteiktu Garantijas laika garantiju 5% apmērā no Būvdarbu veikšanas līgumcenas (Līguma 11.1.2. punkts), kas neapstrīdami izmaksājams pēc pirmā pieprasījuma un kura saturu un formu Izpildītājs pirms iesniegšanas saskaņojis ar Pasūtītāju. Minētais nodrošinājums iesniedzams kredītiestādes vai apdrošināšanas akciju sabiedrības izsniegtas neatsaucamas un beznosacījumu garantijas veidā, kam nepārtraukti jābūt spēkā 60 (sešdesmit) mēnešus. Ja garantijas termiņa pirmajos divos gados netiks konstatēti būvdarbu defekti vai Izpildītājs un Pasūtītājs būs vienojušies par pieteikto būvdarbu defektu novēršanas termiņu. Tad garantijas summa tiks samazināta garantijas termiņa trešā gada pirmajā mēnesī uz atlikušo tā daļu, nosakot to līdz 2 % no kopējās līguma cenas.
14.4. Garantijas laika ietvaros Izpildītājs par saviem līdzekļiem veic garantijas darbus termiņā, kas norādīts pasūtītāja rakstiskā pretenzijā, kurai pievienots defektu akts par konstatētajiem būvdarbu defektiem.

14.5. Izpildītājs ir atbildīgs par būvdarbu defektiem un to novēršanu vai novēršanas izdevumu segšanu līgumā noteiktajā kārtībā.

14.6. Ja garantijas laikā konstatēto būvdarbu defektu novēršanai tehniski nepieciešams ilgāks laiks par Pasūtītāja pretenzijā norādīto termiņu, Izpildītājs 3 (trīs) darba dienu laikā no brīža, kad Izpildītājs ir saņēmis Pasūtītāja pretenziju, sastāda un iesniedz Pasūtītājam apstiprināšanai rakstisku apliecinājumu, kurā norāda pretenzijā minēto būvdarbu defektu savu novēršanas termiņu un objektīvu pamatojumu. Ja Pasūtītājs nepiekrīt uzņēmēja norādītajam termiņam, Izpildītājam būvdarbu defekts jānovērš Pasūtītāja norādītajā termiņā.

14.7. Neatliekamus būvdarbu defektus, kas var radīt kaitējumu cilvēku veselībai, apkārtējai videi vai objekta ekspluatācijai, t.sk. kavē objekta normālu ekspluatāciju, Izpildītājs uzsāk novērst nekavējoties pēc Pasūtītāja pirmā pieprasījuma (telefoniski vai elektroniski sniegta), kā arī veic visus nepieciešamos pasākumus kaitīgo seku mazināšanai un novēršanai.

14.8. Par normatīvo aktu un līguma noteikumiem atbilstošu garantijas darbu izpildi tiek abpusēji parakstīts garantijas darbu izpildes akts.

14.9. Ja Izpildītājs 14.4. vai 14.6. punktā noteiktajā termiņā nenovērš būvdarbu defektus, garantijas laiks tiek pagarināts par laika periodu, par kādu tiek kavēts būvdarbu defektu novēršanas termiņš.

14.10. Ja Izpildītājs nepilda savas saistības attiecībā uz būvdarbu defektu novēršanu atbilstoši līgumā noteiktajam, Pasūtītājam ir tiesības piesaistīt papildu darbaspēku attiecīgo būvdarbu defektu novēršanas darbu izpildei un vērsties pie garantijas laika garantijas devēja, lai kompensētu būvdarbu defektu novēršanas darbu izdevumus. (Ar 2024. gada 13. februāra grozījumiem)  
15. APDROŠINĀŠANA 

15.1. Ne vēlāk kā 10 (desmit) darba dienu laikā pēc Līguma spēkā stāšanās dienas Izpildītājs iesniedz Pasūtītājam šādas apdrošināšanas polises ar Pasūtītāju saskaņotā formā un saturā, norādot Pasūtītāju kā apdrošināto personu, un apdrošināšanas prēmijas samaksu apliecinošus dokumentus:

15.1.1. normatīvajos aktos paredzētās obligātās apdrošināšanas polises, tostarp Izpildītāja, būvspeciālistu un būvdarbu veicēju obligātās civiltiesiskās atbildības apdrošināšanas polisi ar atbildības limitu par vienu gadījumu un kopā – 100 % apmērā no kopējās Līgumcenas. Maksimālais pieļaujamais pašrisks ir EUR 500 (pieci simti euro);

15.1.2. būvniecības visu risku apdrošināšanas polisi, apdrošinot Izpildītāja, t.sk., tā piesaistīto apakšuzņēmēju veicamos būvdarbus, ieskaitot visas iekārtas, materiālus, darba algas, fraktu, muitas nodevas, nodokļus, par apdrošināšanas summu, kas nav mazāka par kopējo Līgumcenu un ar maksimālo pieļaujamo pašrisku EUR 500 (pieci simti euro, 00 centi).

15.2. Līguma 15.1. punktā minētajām apdrošināšanas polisēm jāietver noteikums, ka par polises anulēšanu vai jebkādām būtiskām izmaiņām tajā apdrošinātājs rakstveidā paziņo Pasūtītājam vismaz 30 (trīsdesmit) dienas iepriekš.

15.3. Līguma 15.1. punktā minētās apdrošināšanas polises jāuztur spēkā nepārtraukti visā Būvdarbu veikšanas laikā, kā arī Garantijas perioda robežās. Izpildītājs nav tiesīgs veikt jebkādus Būvdarbus vai pieļaut, ka jebkura tā piesaistīta persona veic kādus Būvdarbus laikā, kad jebkāda iemesla dēļ nav spēkā kāda no Līguma 15.1. punktā minētajām apdrošināšanas polisēm. Izpildītāja pienākums ir noformēt un iesniegt Pasūtītājam jaunu šīs Līguma nodaļas noteikumiem atbilstošu apdrošināšanas polisi ne vēlāk kā 30 (trīsdesmit) dienas pirms iepriekšējās apdrošināšanas polises termiņa izbeigšanās.

15.4. Izpildītāja pienākums ir par saviem līdzekļiem risināt visus jautājumus, kas saistīti ar apdrošināšanas atlīdzības izmaksu, iestājoties apdrošināšanas gadījumam, kā arī risināt visus strīdus ar apdrošinātāju. Ja iestājies apdrošināšanas gadījums, bet apdrošinātājs jebkāda iemesla dēļ nav pilnībā atlīdzinājis Pasūtītājam tam radušos zaudējumus, šādus zaudējumus sedz Izpildītājs. 

15.5. Neatkarīgi no Līgumā paredzētajiem apdrošināšanas noteikumiem Izpildītājs sakarā ar Līguma un Būvdarbu izpildi patstāvīgi uzņemas atbildību par visu no 2014. gada 19. augusta  Ministru kabineta noteikumiem Nr.502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” un citiem normatīvajiem aktiem izrietošo prasību izpildi attiecībā uz apdrošināšanu un zaudējumu segšanu.

16. FORCE MAJEURE

16.1. Līdzējam nav pienākuma atlīdzināt zaudējumus un/vai maksāt līgumsodu, ja Līdzēja saistību neizpilde vai nepienācīga izpilde notikusi force majeure apstākļu dēļ un Līdzējs par šo apstākļu iestāšanos saskaņā ar Līguma šīs nodaļas noteikumiem paziņojis pārējiem Līdzējiem. 

16.2. Līguma šīs nodaļas noteikumi nav attiecināmi uz gadījumiem, kad force majeure ir iestājušies jau pēc tam, kad attiecīgais Līdzējs ir pieļāvis saistību izpildes nokavējumu.

16.3. Līguma punkta izpratnē force majeure apstākļi nozīmē notikumu, kas ietekmē Līguma saistību izpildi, bet kas atrodas ārpus Līdzēja kontroles un kura iestāšanās nav saistīta ar Līdzēja saistību neizpildi vai nevērību, un kura iestāšanos un sekas Līdzējs nevarēja ietekmēt vai mazināt pieliekot visas saprātīgi iespējamās pūles.

16.4. Ja iestājas force majeure apstākļi, Līdzējs, kurš šī iemesla dēļ nevar veikt Līguma pienācīgu izpildi, nekavējoties, bet ne vēlāk kā 5 (piecu) darba dienu laikā, rakstiski paziņo pārējiem Līdzējiem par šādiem apstākļiem, to cēloņiem un paredzamo ilgumu. Ja Līdzēji nav vienojušās savādāk, tad Līdzēji turpina pildīt savas saistības saskaņā ar Līgumu tādā apmērā, kādā to nav ierobežojuši force majeure apstākļi, un veic visas iespējamās darbības, lai izslēgtu vai mazinātu force mejeure apstākļu ietekmi. Force majeure apstākļu iestāšanās gadījumā to Būvdarbu izpildes termiņi, kurus tiešā veidā ietekmēja force majeure apstākļi, tiek pagarināti par laika periodu, kas atbilst force majeure apstākļiem, tomēr, neskatoties uz minēto, Līdzēji apņemas pielikt visas pūles, lai attiecīgos Būvdarbus paveiktu iespējami drīz un iespēju robežās atgrieztos pie sākotnējā Būvdarbu izpildes grafika. Ja Līdzējs nav rakstveidā paziņojis Līdzējiem par force majeure apstākļu iestāšanos Līguma šajā punktā noteiktajā kārtībā un termiņā, tas zaudē tiesību vēlāk atsaukties uz force majeure apstākļu ietekmi.

16.5. Gadījumā, ja force majeure apstākļu ietekme turpinās ilgāk par 4 (četriem) mēnešiem un Līdzēji neredz iespēju turpināt Līguma izpildi, jebkuram no Līdzējiem ir tiesības vienpusēji izbeigt Līgumu, par to rakstveidā paziņojot pārējiem Līdzējiem.

17. LĪGUMA IZBEIGŠANA

17.1. Līdzēji var izbeigt Līgumu jebkurā brīdī, par to savstarpēji rakstveidā vienojoties.

17.2. Pasūtītājs ir tiesīgs vienpusēji izbeigt Līgumu sekojošos gadījumos:

17.2.1. Izpildītājs kavē jebkuru  no Līguma 8.1. punktā noteikto Būvdarbu izpildes termiņu vairāk nekā par 30 (trīsdesmit) kalendārajām dienām, vai;

17.2.2. Izpildītājs ir pieļāvis būtisku Līguma vai tā pielikumu, normatīvo aktu vai citu tiesību aktu pārkāpumu vai;

17.2.3. ir pieņemts tiesas lēmums par Izpildītāja maksātnespējas procesa pasludināšanu, Izpildītājam piemērots tiesiskās aizsardzības process, vai Izpildītājs uzsācis likvidāciju, vai;

17.2.4. pret Izpildītāju tiesā vai šķīrējtiesā celta mantiska rakstura prasība un/vai Izpildītājam vai attiecībā uz tā mantu un/vai darbībām piemēroti jebkādi piespiedu līdzekļi administratīvā vai kriminālprocesa ietvaros, kas pamatoti var apgrūtināt Izpildītāja spēju pienācīgi izpildīt Līgumā noteiktās saistības, vai;

17.2.5. Izpildītājs nav savlaicīgi un pienācīgi izpildījis Līguma 13. nodaļas prasības par Līguma izpildes nodrošinājuma iesniegšanu un/vai spēkā esamību, vai;

17.2.6. Izpildītājs nav savlaicīgi un pienācīgi izpildījis Līguma 15. nodaļas prasības par apdrošināšanas polišu un/vai apdrošināšanas prēmijas samaksu apliecinošu dokumentu iesniegšanu un/vai spēkā esamību, vai;

17.2.7. Izpildītājs atkārtoti neievēro Būvuzrauga vai Pasūtītāja norādījumus, vai;

17.2.8. iestājies jebkāds notikums vai apstāklis, kas nav minēts iepriekšējos apakšpunktos, bet kas saprātīgi izslēdz iespēju Pasūtītājam turpināt no Līguma izrietošās tiesiskās attiecības, vai;

17.2.9. jebkāda iemesla dēļ Pasūtītāja nepietiekoša finansējuma gadījumā, neatkarīgi no tā, vai būvdarbu Darbi ir/vai nav uzsākti un/vai;

17.2.10.  Līguma izpildes nokavējums un par to aprēķinātais līgumsods ir sasniedzis 10% no Līgumcenas un/vai citos Līgumā norādītajos gadījumos;

17.2.11.  ja Izpildītājam, tā valdes vai padomes loceklim, pārstāvēttiesīgo personai vai prokūristam, vai personai, kura ir pilnvarota pārstāvēt kandidātu vai pretendentu darbībās, kas saistītas ar filiāli, vai personālsabiedrības biedru, ja kandidāts vai pretendents ir personālsabiedrība, ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kuras ietekmē Līguma izpildi.

17.3. Ja Pasūtītājs nolēmis Līguma 17.2. punktā norādīto iemeslu dēļ izbeigt Līgumu, Pasūtītājs par to rakstveidā paziņo Izpildītājam 30 (trīsdesmit) dienas iepriekš, bet, ja Līgums tiek izbeigts tādu iemeslu dēļ, kas norādīti Līguma 17.2.4., 17.2.5., 17.2.6., 17.2.7. vai 17.2.10. vai 17.2.11. punktos, Pasūtītājs ir tiesīgs izbeigt Līgumu nekavējoties rakstveida paziņojuma izsniegšanas brīdī.

17.4. Izpildītājs ir tiesīgs vienpusēji izbeigt Līgumu, par to rakstveidā paziņojot Pasūtītājam 10 (desmit) dienas iepriekš, sekojošos gadījumos:

17.4.1. Pasūtītājs ilgāk kā 30 (trīsdesmit) dienas kavē kādu Līgumcenas daļas samaksu un nav to samaksājis atbilstoši Līguma 11. nodaļas noteikumiem 30 (trīsdesmit) dienu laikā pēc atbilstoša rakstveida atgādinājuma saņemšanas no Izpildītāja;

17.4.2. Pasūtītājs prettiesiski liedz iespēju Izpildītājam piekļūt Būvdarbu izpildes vietai un nav šādu pārkāpumu novērsis 30 (trīsdesmit) dienu laikā pēc atbilstoša rakstveida atgādinājuma saņemšanas no Izpildītāja;

17.4.3. Ja Pasūtītājs apturējis Būvdarbu izpildi saskaņā ar Līguma 9. nodaļas noteikumiem, un šāda apturēšana nepārtraukti ilgst vairāk kā 2 (divus) mēnešus. 

17.5. Ja Līgums jebkāda iemesla dēļ tiek izbeigts: 

17.5.1. pirms Pasūtītāja būvdarbu uzsākšanas pieteikuma nosūtīšanas (atbilstoši Līguma 8.3. punktā noteiktajam), Izpildītājs neuzsāk Būvdarbus un saskaņā ar Pasūtītāja rēķinu atlīdzina Pasūtītājam no Pasūtītāja saņemtos Atlīdzības maksājumus, ja tādi ir tikuši saņemti; (Ar 2024. gada 13. februāra grozījumiem)
17.5.2.  pirms Būvdarbu pieņemšanas - nodošanas akta parakstīšanas: (Ar 2024. gada 13. februāra grozījumiem)  
17.5.2.1. Izpildītājs apņemas nekavējoties pārtraukt Būvdarbus un 20 (divdesmit) dienu laikā no Līguma izbeigšanās nodot Pasūtītājam visus līdz Līguma izbeigšanai izpildītos Darbus, ievērojot Līguma 10. nodaļā noteikto pieņemšanas - nodošanas kārtību. Līdzēji ar šo apstiprina, ka gadījumā, ja Līgums tiek izbeigts pirms Būvdarbu pilnīgas pabeigšanas un Būvdarbu pieņemšanas - nodošanas akta parakstīšanas, attiecībā uz pabeigto un Pasūtītāja pieņemto Būvdarbu daļu paliek spēkā Līguma 14. nodaļā paredzētās Garantijas perioda saistības. Apmaksājama ir tikai Pasūtītāja pieņemtā daļa;

17.5.3. Ja, iestājoties kādam no Līguma 17.2. punktā norādītajiem Līguma izbeigšanas pamatiem, Pasūtītājs Līgumu neizbeidz, tas neliedz Pasūtītājam iespēju Līgumu izbeigt, šādam pamatam iestājoties atkārtoti vai iestājoties citam Līguma 17.2. punktā norādītajam Līguma izbeigšanas pamatam. Līguma izbeigšana 17.2. punktā norādītajos gadījumos neierobežo Pasūtītāja tiesības izmantot citus Līgumā un/vai normatīvajos aktos paredzētos tiesiskās aizsardzības līdzekļus, tajā skaitā Līguma izpildes nodrošinājumu.

17.5.4. Ja Pasūtītājs izbeidz Līgumu, pamatojoties uz kādu no Līguma 17.2. punktā norādītajiem apstākļiem, Izpildītājs nav tiesīgs pieprasīt no Pasūtītāja jebkādu zaudējumu atlīdzību, kompensācijas, izdevumu un izmaksu atlīdzināšanu, līgumsodu un jebkādu citu naudas summu samaksu, izņemot Atlīdzības daļu atbilstoši faktiski pabeigtajai un Pasūtītāja pieņemtajai Būvdarbu daļai. 
18. ATBILDĪBA

18.1. LĪGUMSODI

18.1.1. Ja Izpildītājs kādu no Līguma izrietošajām saistībām izpilda nepienācīgi vai neizpilda īstā laikā (termiņā), Izpildītājs par katru no pārkāpumiem maksā Pasūtītājam līgumsodu 0,01% apmērā no Līgumcenas par katru nokavēto dienu, bet ne vairāk kā 10% no kopējās Līgumcenas bez PVN.

18.1.2. Līgumsoda samaksa neatbrīvo Izpildītāju no turpmākas saistību izpildes, ja vien Pasūtītājs konkrētā gadījumā nenosaka savādāk. Pasūtītājs ir tiesīgs ieturēt līgumsodu, veicot savstarpējos norēķinus ar Izpildītāju.

18.1.3. Ja Pasūtītājs kādu no Līguma izrietošajām saistībām izpilda nepienācīgi vai neizpilda īstā laikā (termiņā), Pasūtītājs par katru no pārkāpumiem maksā Izpildītājam līgumsodu 0,01% apmērā no Līgumcenas par katru nokavēto dienu, bet ne vairāk kā 10% no kopējās Līgumcenas bez PVN.

18.1.4. Pasūtītājam ir tiesības prasīt no Izpildītāja līgumsodu par būvdarbu satiksmes organizācijas un darba vietas aprīkojuma shēmas neievērošanu, ja šāds pārkāpums konstatēts ar Pasūtītāja un Būvuzrauga sastādītu aktu, 500 (pieci simti) euro apmērā par katru gadījumu.

18.1.5. Pasūtītājam ir tiesības prasīt no Izpildītāja līgumsodu par būvlaukuma vai apvedceļu uzturēšanu neatbilstoši Līguma un Specifikāciju prasībām, ja šāds pārkāpums konstatēts ar Pasūtītāja un Būvuzrauga sastādītu aktu, 500 (pieci simti) euro apmērā par katru gadījumu.

18.1.6. Pasūtītājam ir tiesības prasīt no Izpildītāja līgumsodu par darba drošības pārkāpumu, ja šāds pārkāpums konstatēts ar Pasūtītāja un Būvuzrauga sastādītu aktu, 500 (pieci simti) euro apmērā par katru gadījumu.

18.1.7. Pasūtītājam ir tiesības prasīt no Izpildītāja līgumsodu par vides drošības pārkāpumu, ja šāds pārkāpums konstatēts ar Pasūtītāja un Būvuzrauga sastādītu aktu, 500 (pieci simti) euro apmērā par katru gadījumu.

18.1.8. Pasūtītājam ir tiesības prasīt no Izpildītāja līgumsodu par ugunsdrošibas noteikumu pārkāpumu, ja šāds pārkāpums konstatēts ar Pasūtītāja un Būvuzrauga sastādītu aktu, 500 (pieci simti) euro apmērā par katru gadījumu.

18.1.9. Pasūtītājam ir tiesības prasīt no Izpildītāja līgumsodu par Līguma 12.2. punktā minētajās Sanāksmēs pieņemto lēmumu neizpildi, ja šāds pārkāpums konstatēts ar Pasūtītāja vai Būvuzrauga sastādītu aktu, 500 (pieci simti) euro apmērā par katru gadījumu, ar nosacījumu, ka iepriekšminētais Sanāksmē pieņemtais lēmums ir sastādīts rakstiski un paziņots Izpildītājam Līgumā noteiktajā kārtībā. (Ar 2024. gada 13. februāra grozījumiem)  
18.1.10. Ja Būvdarbu veikšanas laikā uz Līguma 12.2. punktā noteikto Sapulci neierodas Atbildībais būvdarbu vadītājs, tad Pasūtītājs par katru neierašanās gadījumu var piemērot 500 (pieci simti) euro līgumsodu. (Ar 2024. gada 13. februāra grozījumiem)  
18.1.11. Pasūtītājam ir tiesības prasīt no Izpildītāja līgumsodu 500 (pieci simti) euro apmērā par katru gadījumu, kad Atbildīgais būvdarbu vadītājs darba laikā vienas stundas laikā, pēc Būvuzrauga vai Pasūtītāja elektroniskā saziņā noteiktajā laikā nav ieradies Būves vietā.

18.2. ZAUDĒJUMU ATLĪDZĪBA

18.2.1. Katram no Līdzējiem pilnā apmērā jāatlīdzina Līdzēja zaudējumi (izņemot negūto peļņu), kas radušies tādēļ, ka kāds no Līdzējiem nav izpildījis vai ir nepienācīgi izpildījis Līguma saistības, vai pieļāvis citādu prettiesisku vainojamu rīcību.

18.3. IZPILDĪTĀJA PRASĪJUMU PAZIŅOŠANAS KĀRTĪBA

18.3.1. Ja Izpildītāja ieskatā ir iestājies kāds no Līgumā paredzētajiem apstākļiem, kas dod tiesību Izpildītājam uz līgumsoda saņemšanu un/vai zaudējumu atlīdzību, Izpildītāja pienākums ir ne vēlāk kā 5 (piecu) darba dienu laikā no attiecīgā apstākļa iestāšanās brīža rakstveidā vērsties pie Pasūtītāja ar paziņojumu par līgumsoda un/vai zaudējumu atlīdzības pieprasījumu, savā rakstveidā lūgumā detalizēti norādot apstākļus, kas Izpildītāja ieskatā dod tam tiesības uz līgumsodu/ zaudējumu atlīdzību. Izpildītājam nav tiesību vēlāk prasīt jebkādu līgumsodu un/vai zaudējumu atlīdzību, ja Izpildītājs nav šajā punktā noteiktajā kārtībā un termiņā iesniedzis Pasūtītājam atbilstošu rakstveida paziņojumu.

18.4. TREŠO PERSONU PRASĪJUMI

18.4.1. Izpildītāja pienākums ir pilnībā pasargāt Pasūtītāju no jebkādiem trešo personu prasījumiem, kas izriet no vai ir saistīti ar Būvdarbiem un/vai to izpildi un/vai Līguma vai tiesību aktu pārkāpumiem no Izpildītāja, Apakšuzņēmēju vai tā piesaistīto personu puses, vai saistībā ar jebkādu citu vainojamu vai nevērīgu Izpildītāja vai tā piesaistīto personu darbību vai bezdarbību, tai skaitā, bet ne tikai, no jebkādiem prasījumiem, kas saistīti ar miesas bojājumiem, slimību vai traumu, nāves iestāšanos; mantas bojāšanu vai bojāeju; īpašuma, valdījuma vai lietošanas tiesību aizskārumu; nemantisku kaitējumu; autortiesību, preču zīmju, patentu, firmas, komercnoslēpuma vai citādu intelektuālā īpašuma aizskārumu; videi nodarīto kaitējumu.

18.4.2. Tāpat Izpildītājs apņemas pilnībā pasargāt Pasūtītāju no jebkādām kompetentu iestāžu piemērotām sankcijām, kas izriet no vai ir saistītas ar Darbiem un to izpildi un/vai Līguma vai tiesību aktu pārkāpumiem no Izpildītāja vai tā piesaistīto personu puses, vai saistībā ar jebkādu citu vainojamu vai nevērīgu Izpildītāja vai tā piesaistīto personu darbību vai bezdarbību.

18.4.3. Līguma 18.4.1. un 18.4.2. punktos minētajos gadījumos Izpildītāja pienākums ir nepieļaut Pasūtītāja iesaistīšanu šādos procesos un šādu prasījumu izvirzīšanu pret Pasūtītāju, bet, ja Pasūtītājs ticis iesaistīts šādos procesos un/vai pret Pasūtītāju vērsti šādi prasījumi un/vai piemērotas sankcijas, Izpildītājs nekavējoties atlīdzina Pasūtītājam visus šajā sakarā radušos zaudējumus, izdevumus un izmaksas, tostarp izdevumus par juridisko palīdzību pilnā apmērā.

18.4.4. Ja jebkādas trešo personu pretenzijas, kas vērstas pret Pasūtītāju un/vai Izpildītāju kas izriet no vai ir saistītas ar Būvdarbiem un to izpildi un/vai Līguma vai tiesību aktu pārkāpumiem no Izpildītāja vai tā piesaistīto personu puses, vai saistībā ar jebkādu citu vainojamu vai nevērīgu Izpildītāja vai tā piesaistīto personu darbību vai bezdarbību, vai kādi šajā sakarā piemēroti prasības nodrošinājuma vai citādi piespiedu līdzekļi būtiski kaitē Pasūtītāja interesēm (neatkarīgi no tā, vai Pasūtītājs ir attiecīgā procesa dalībnieks), Pasūtītājs, par to rakstveidā paziņojot Izpildītājam, ir tiesīgs pēc saviem ieskatiem iesaistīties šādu situāciju risināšanā, tai skaitā, bet ne tikai, vienoties ar trešajām personām par izlīgumu. Izpildītāja pienākums ir atlīdzināt visas Pasūtītājam šajā sakarā radušās izmaksas un izdevumus.

19. PIEMĒROJAMIE NORMATĪVIE AKTI UN STRĪDU RISINĀŠANA

19.1. Līgums noslēgts, iztulkojams un izpildāms Latvijas Republikas normatīvajos aktos noteiktajā kārtībā.

19.2. Visas domstarpības un strīdi, kādi izceļas starp Līdzējiem saistībā ar Līgumu, tā interpretāciju, spēkā esamību vai izpildi, risināmi savstarpēju pārrunu ceļā. Ja Līdzēji nespēj strīdu atrisināt savstarpēju pārrunu rezultātā, attiecīgais strīds risināms Latvijas Republikas tiesās saskaņā ar Latvijas Republikas normatīvajiem aktiem.

19.3. Neskatoties uz jebkāda strīda pastāvēšanu vai uzsāktu tiesvedību, Izpildītāja pienākums ir turpināt pienācīgi un godprātīgi izpildīt Būvdarbus un citus Līgumā paredzētos un no tā izrietošos pienākumus.

20. KONFIDENCIALITĀTE

20.1. Izpildītāja pienākums ir ievērot konfidencialitāti un jebkādā veidā un formā tieši vai netieši neizpaust un nepadarīt pieejamu trešajām personām, kā arī pašam neizmantot savās vai jebkuras trešās personas interesēs jebkādu Izpildītāja tieši vai netieši iegūtu informāciju par Līgumu un no tā izrietošajām tiesībām un pienākumiem, Būvprojekta dokumentāciju, Būvdarbiem, Būvprojekta realizāciju, kā arī tajā iesaistītajām personām, kā arī jebkādu citu informāciju, ko Izpildītājs ieguvis saistībā ar Līguma noslēgšanu vai izpildi. Jebkāda informācijas izpaušana ir pieļaujama tikai ar Pasūtītāja iepriekšēju rakstveida piekrišanu vai gadījumos, kad šādu izpaušanu kā obligātu paredz normatīvie akti, tomēr arī šādos gadījumos izpaustajam informācijas apjomam jābūt pēc iespējas minimālam. Jebkādu šaubu gadījumā par to, vai attiecīgā informācija uzskatāma par konfidenciālu, Izpildītāja pienākums ir iepriekš konsultēties ar Pasūtītāju un ievērot Pasūtītāja norādījumus. 

20.2. Izpildītājs nav tiesīgs bez Pasūtītāja iepriekšējas piekrišanas izplatīt jebkādus publiskus paziņojumus vai viedokli, sniegt intervijas vai komentārus saistībā ar Līgumu un to tā izrietošajām tiesībām un pienākumiem, Līdzēju attiecībām, Būvdarbiem un to izpildi vai Būvprojekta realizāciju.

20.3. Izpildītāja pienākums ir jebkādos Izpildītāja noslēgtos Līgumos ar Apakšuzņēmējiem, citādi Būvdarbu izpildē iesaistītām personām, Materiālu pārdevējiem un piegādātājiem un citām personām, kuras tieši vai netieši saistītas ar Būvdarbu un Līgumā noteikto saistību izpildi, ietvert konfidencialitātes noteikumus vismaz tādā apjomā, kā paredz Līguma šī nodaļa.

21. LĪGUMA GROZĪJUMI

21.1. Līdzēji, savstarpēji vienojoties, ir tiesīgi izdarīt izmaiņas Līgumā, ievērojot Publisko iepirkumu likuma 61. pantā noteikto attiecībā uz grozījumu veikšanu Līgumā. Ikviena šāda Līguma izmaiņa tiek noformēta rakstveidā un Līdzēju parakstīta. Jebkuras izmaiņas vai papildinājumi Līgumā kļūst par šī Līguma neatņemamu sastāvdaļu. 

21.2. Ir pieļaujami tikai nebūtiski Līguma grozījumi. Būtiskus grozījumus drīkst izdarīt tikai Līguma 21.3. punktā minētajos gadījumos.

21.3. Būtiski Līguma grozījumi ir pieļaujami jebkurā no šādiem gadījumiem:

21.3.1. Nepieciešams pagarināt Līguma darbības termiņu pie šādiem nosacījumiem:

21.3.1.1. finanšu resursu nepietiekamība, ko radījusi nepārvarama vara vai valdības pieņemtie lēmumi;

21.3.1.2. pamatota nepieciešamība noteikt tehnoloģisko pārtraukumu, ja meteoroloģisku laika apstākļu dēļ (no ilggadējiem statistiski vidējiem būtiski atšķirīgi nelabvēlīgi klimatiskie apstākļi) atsevišķu vai visu Būvdarbu veikšana tehnoloģiski nav iespējama, tad Pasūtītājam ir tiesības noteikt tehnoloģisko pārtraukumu atsevišķu vai visu Būvdarbu veikšanai. Par tehnoloģiskā pārtraukuma nepieciešamību Izpildītājs savlaicīgi informē Pasūtītāju rakstiski, norādot tehnoloģiskā pārtraukuma apjomu un apstākļus, kādiem jāiestājas, lai darbi varētu tikt atsākti. 

21.3.1.3. Līguma izpildes termiņa pagarinājums var tikt pagarināts par tik dienām, cik ilgst Līguma 21.3.1. apakšpunktos norādītās darbības, tomēr nepārsniedzot objektīvo apstākļu esamības laiku. Līguma 21.3.1. punktos norādītos apstākļus un to ilgumu pamato ar dokumentiem.

21.3.1.4. Darbu apjomi var tikt samazināti, ja Līguma izpildes gaitā atklājas, ka Tehniskajā specifikācijā vai Būvprojektā norādītajā apjomā tos veikt nav nepieciešams. Šajos gadījumos norēķini par izpildītajiem Būvdarbiem notiek pēc faktiskās izpildes, nemainot Izpildītāja piedāvātās vienību cenas darbiem, materiāliem, mehānismiem, kā arī piedāvātās laika normas un pieskaitāmās izmaksas.

21.3.1.5. Apjomu samazināšanas kārtība:

21.3.1.5.1. Attiecībā uz Būvdarbu veikšanu Izpildītājs, Pasūtītāja pārstāvis un Pasūtītāja nolīgts būvuzraugs sastāda aktu par izslēdzamajiem apjomiem un būvdarbu pozīcijām (turpmāk - Izslēdzamo darbu Akts);

21.3.1.5.2. Būvprojekta tāmēs norādītie darbu, materiālu un izmantoto mehānismu izcenojumi par vienu vienību netiek mainīti;

21.3.1.5.3. Pasūtītājs saskaņo Izslēdzamo darbu Aktu.

21.4. Pasūtītājs neapmaksā nekādus darbus, kurus jāveic atkārtoti sakarā ar konstatētiem trūkumiem darbu izpildes kvalitātē, tāpat Pasūtītājs neapmaksā nekvalitatīvi izbūvēto Objektu demontāžā un trūkumu novēršanā izmantoto materiālu, tehnikas un darba stundu izmaksas, kas radušās Izpildītāja vainas dēļ.

21.5. Būvprojekta Tāmē noteiktās darbu izmaksu cenas tiek indeksētas.
22. LĪDZĒJU PAZIŅOJUMI

22.1. Visiem paziņojumiem, ko Līdzēji sūta viens otram saskaņā ar Līgumu, ir jābūt rakstiski noformētiem, reģistrētiem un nosūtītiem ierakstītā pasta sūtījumā, vai nodotiem personīgi pret parakstu. Paziņojums tiek uzskatīts par saņemtu dienā, kad paziņojums ir nodots personīgi vai 7 (septītajā) dienā pēc apmaksātas ierakstītas vēstules nodošanas pastā nosūtīšanai uz Līdzēja Līgumā norādīto (vai vēlāk rakstveidā paziņoto) juridisko adresi. Savstarpējo saziņu Līdzēji var īstenot arī elektroniski, nosūtot e-pasta vēstuli uz Līgumā norādīto kontaktpersonas e-pasta adresi.

22.2. Gadījumā, ja kāds no Līdzējiem maina savu juridisko vai faktisko adresi vai bankas rekvizītus, tā ne vēlāk kā 5 (piecu) dienu laikā rakstiski paziņo par to Līdzējiem.

22.3. Visai sarakstei un jebkurai informācijai, ko kāds no Līdzējiem nosūta citam Līdzējam, jābūt latviešu valodā.

22.4. Līdzēju kontaktpersonas vispārējos Līguma jautājumos:

	Pasūtītāja kontaktpersona
	

	Vārds, uzvārds: 
	

	Amats:
	

	E-pasts:
	

	Tel.:
	

	Izpildītāja kontaktpersona
	

	Vārds, uzvārds: 
	

	Amats:
	

	E-pasts:
	

	Tel.:
	


23. NOBEIGUMA NOTEIKUMI

23.1. Līgums sagatavots latviešu valodā elektroniska dokumenta veidā un parakstīts elektroniski ar drošu elektronisko parakstu. 

23.2. Jebkādas izmaiņas, grozījumi un papildinājumi Līgumā izdarāmi tikai ar atsevišķu rakstveida vienošanos, ko paraksta Līdzēji un kas uzskatāma par Līguma neatņemamu sastāvdaļu.

23.3. Ja kāds no Līguma noteikumiem izrādās vai kļūst spēkā neesošs vai pretlikumīgs, tas nekādā veidā neietekmē pārējo Līguma noteikumu spēkā esamību, un ir aizstājams ar citu noteikumu, iespējami tuvu Līdzēju Līgumā sākotnēju paustajai gribai un mērķiem.

23.4. Līgums nenodibina līgumsabiedrības vai pilnvarojuma attiecības, un Izpildītājs nav tiesīgs jebkādā veidā uzstāties kā Pasūtītāja pārstāvis vai veikt jebkādas darbības, izteikt jebkādus apgalvojumus, dot apsolījumus vai uzņemties jebkādas saistības Pasūtītāja vārdā. 
23.5. Līguma projekta pielikumi:
	1. pielikums „Tehniskās specifikācijas”

2. pielikums “Finanšu piedāvājums”

3. pielikums “Saistību izpildes nodrošinājuma noteikumi”

4. pielikums “Garantijas laika nodrošinājuma noteikumi”

5. pielikums „Piedāvājums”, pretendenta piedāvājums atklātā konkursa _______ tai skaitā dokumenti, kas pierāda uzņēmēju, uz kuru iespējām Izpildītājs balstās savas kvalifikācijas pierādīšanai, resursu nodošanu Izpildītājam.

6. pielikums “Darbu izpildes kalendārais grafiks”


24. LĪDZĒJU REKVIZĪTI UN PARAKSTI

	Pasūtītājs:  
	Izpildītājs:                                             

	Ķekavas novada pašvaldība
	

	NMR kods 90000048491
	Reģ. Nr.: 

	Gaismas iela 19 k-9-1, Ķekava, Ķekavas pagasts, Ķekavas novads, LV-2123
	

	Banka: AS "SEB Banka"
	Banka:

	Konts: LV62UNLA0050014272800
	Konts:  

	KODS: UNLALV2X
	Kods: 


________________
________________


________________


(solidāri saistītais)

* Dokuments ir parakstīts ar drošu elektronisko parakstu un satur laika zīmogu.

